title: Εκτελεστικός κανονισμός (ΕΕ) 2018/604 της Επιτροπής, της 18ης Απριλίου 2018, για την τροποποίηση του εκτελεστικού κανονισμού (ΕΕ) 2015/2447 όσον αφορά τους διαδικαστικούς κανόνες για τη διευκόλυνση του προσδιορισμού της προτιμησιακής καταγωγής των εμπορευμάτων στην Ένωση και την κατάργηση των κανονισμών (ΕΟΚ) αριθ. 3510/80 και (ΕΚ) αριθ. 209/2005

text:
               20.4.2018

               EL

               Επίσημη Εφημερίδα της Ευρωπαϊκής Ένωσης

               L 101/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/604 ΤΗΣ ΕΠΙΤΡΟΠΉΣ
   της 18ης Απριλίου 2018
   για την τροποποίηση του εκτελεστικού κανονισμού (ΕΕ) 2015/2447 όσον αφορά τους διαδικαστικούς κανόνες για τη διευκόλυνση του προσδιορισμού της προτιμησιακής καταγωγής των εμπορευμάτων στην Ένωση και την κατάργηση των κανονισμών (ΕΟΚ) αριθ. 3510/80 και (ΕΚ) αριθ. 209/2005
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1) και ιδίως το άρθρο 66 στοιχείο α),
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) 2015/2447 της Επιτροπής (2) καθορίζει, μεταξύ άλλων, τους διαδικαστικούς κανόνες, που αναφέρονται στο άρθρο 64 παράγραφος 1 του κανονισμού (ΕΕ) αριθ. 952/2013 («ο κώδικας»), για τη διευκόλυνση του προσδιορισμού της προτιμησιακής καταγωγής των εμπορευμάτων στην Ένωση.

               (2)

               Η τελευταία πρόταση του άρθρου 68 παράγραφος 1 του εκτελεστικού κανονισμού (ΕΕ) 2015/2447 αναφέρεται, επί του παρόντος, στην εφαρμογή, κατ' αναλογία, των υποτμημάτων 2 έως 9 του τμήματος 2 του εν λόγω κανονισμού, σχετικά με τους κανόνες καταγωγής για το σύστημα γενικευμένων προτιμήσεων (ΣΓΠ) της Ένωσης. Ωστόσο, μόνο ορισμένες διατάξεις των εν λόγω υποτμημάτων σχετίζονται με την εγγραφή των εξαγωγέων εκτός του πλαισίου του συστήματος ΣΓΠ της Ένωσης. Επομένως, οι διατάξεις αυτές θα πρέπει να αποσαφηνισθούν. Η υποχρέωση της Επιτροπής να παρέχει σε τρίτη χώρα με την οποία η Ένωση έχει συνάψει προτιμησιακή συμφωνία, τις διευθύνσεις των τελωνειακών αρχών που είναι αρμόδιες για την επαλήθευση εγγράφου σχετικά με την καταγωγή, το οποίο έχει συμπληρωθεί από εγγεγραμμένο εξαγωγέα προκύπτει σε κάθε περίπτωση από τις διατάξεις της εν λόγω συμφωνίας και, συνεπώς, δεν χρειάζεται πλέον να περιλαμβάνεται στον εκτελεστικό κανονισμό (ΕΕ) 2015/2447. Η μεταβατική διάταξη που προβλέπεται στον εκτελεστικό κανονισμό (ΕΕ) 2015/2447, η οποία επιτρέπει προσωρινά σε μη εγγεγραμμένο εξαγωγέα που είναι ωστόσο εγκεκριμένος εξαγωγέας στην Ένωση να συμπληρώνει έγγραφο σχετικά με την καταγωγή, είναι πλέον παρωχημένη και θα πρέπει να καταργηθεί. Για λόγους απλούστευσης και συνέπειας μεταξύ των προτιμησιακών καθεστώτων, οι μικρές αποστολές που δεν εισάγονται στο πλαίσιο εμπορικών συναλλαγών θα πρέπει να εξαιρούνται από την προσκόμιση εγγράφου σχετικά με την καταγωγή στις περιπτώσεις που η εν λόγω εξαίρεση επιτρέπεται αλλά δεν προσδιορίζεται άμεσα στο προτιμησιακό καθεστώς. Δεδομένου ότι υφίστανται άλλοι τρόποι ταυτοποίησης του εξαγωγέα και ότι η υπογραφή δεν συμβάλει, στην Ένωση, στην εξακρίβωση του νομικού καθεστώτος ενός εγγράφου σχετικά με την καταγωγή, είναι σκόπιμο να μην απαιτείται από τους εξαγωγείς να υπογράφουν το εν λόγω έγγραφο όταν αυτό επιτρέπεται αλλά δεν προσδιορίζεται άμεσα στο προτιμησιακό καθεστώς.

               (3)

               Οι διατάξεις του άρθρου 69 του εκτελεστικού κανονισμού (ΕΕ) 2015/2447 όσον αφορά την αντικατάσταση των αποδεικτικών προτιμησιακής καταγωγής που έχουν εκδοθεί ή συνταχθεί εκτός του πλαισίου του συστήματος γενικευμένων προτιμήσεων (ΣΓΠ) της Ένωσης, θα πρέπει να εφαρμόζονται ευρύτερα στα έγγραφα σχετικά με την καταγωγή. Επιπλέον, είναι σκόπιμο να διευκρινιστεί η μορφή έκδοσης ή σύνταξης ενός εγγράφου καταγωγής αντικατάστασης.

               (4)

               Θα πρέπει να θεσπισθούν κανόνες για τη διευκόλυνση του προσδιορισμού της προτιμησιακής καταγωγής των μεταποιημένων προϊόντων που έχουν ληφθεί από εμπορεύματα με χαρακτήρα προτιμησιακής καταγωγής. Οι εν λόγω κανόνες θα πρέπει να ισχύσουν αναδρομικά από την ημερομηνία εφαρμογής του κώδικα, διότι αποσκοπούν στο να προστατεύουν τους ενδιαφερόμενους οικονομικούς φορείς από τις δυσμενείς και ανεπιθύμητες συνέπειες της συγχώνευσης στον κώδικα του καθεστώτος μεταποίησης υπό τελωνειακό έλεγχο, το οποίο συγχωνεύθηκε με το καθεστώς τελειοποίησης προς επανεξαγωγή.

               (5)

               Στο άρθρο 80 παράγραφος 2 του εκτελεστικού κανονισμού (ΕΕ) 2015/2447 της Επιτροπής (3), θα πρέπει να περιληφθεί αναφορά στο νέο παράρτημα 22-06A που περιέχει το έντυπο της αίτησης που πρέπει να χρησιμοποιείται από τους εξαγωγείς των κρατών μελών για την εγγραφή τους στο σύστημα ΣΕΕ, δεδομένου ότι το παράρτημα 22-06 απευθύνεται αποκλειστικά στην εγγραφή των εξαγωγέων στις δικαιούχους χώρες του ΣΓΠ. Συνεπώς, το νέο παράρτημα 22-06Α θα πρέπει να προστεθεί στον εκτελεστικό κανονισμό (ΕΕ) 2015/2447, ενώ το παράρτημα 22-06 του εν λόγω κανονισμού θα πρέπει να τροποποιηθεί αναλόγως. Τα άρθρα 82,83 και 86 του εκτελεστικού κανονισμού (ΕΕ) 2015/2447 θα πρέπει να τροποποιηθούν αναλόγως συνεπεία της εισαγωγής του νέου παραρτήματος 22-06 Α. Δεδομένου ότι υφίστανται άλλοι τρόποι ταυτοποίησης του εξαγωγέα και ότι η υπογραφή στην Ένωση δεν συμβάλει στην εξακρίβωση του νομικού καθεστώτος ενός εγγράφου σχετικά με την καταγωγή, είναι σκόπιμο να μην απαιτείται από τους εξαγωγείς να υπογράφουν τη βεβαίωση καταγωγής όπως ορίζεται στο άρθρο 92 του εκτελεστικού κανονισμού (ΕΕ) 2015/2447. Οι παράγραφοι 1, 2 και 3 του εν λόγω άρθρου θα πρέπει να εφαρμόζονται τηρουμένων των αναλογιών σε βεβαιώσεις καταγωγής οι οποίες συντάσσονται από εξαγωγείς στην Ένωση όχι μόνο για τους σκοπούς της διμερούς σώρευσης όπως αναφέρεται στο άρθρο 53 του κατ' εξουσιοδότηση κανονισμού (ΕΕ) 2015/2446 αλλά και για τη δήλωση καταγωγής των εμπορευμάτων που εξάγονται σε δικαιούχο χώρα των συστημάτων ΣΓΠ της Νορβηγίας, της Ελβετίας ή της Τουρκίας για τους σκοπούς της σώρευσης με ύλες καταγωγής Ένωσης. Επομένως, το άρθρο 92 του εκτελεστικού κανονισμού (ΕΕ) 2015/2447 θα πρέπει να τροποποιηθεί αναλόγως.

               (6)

               Το παράρτημα 22-07 του εκτελεστικού κανονισμού (ΕΕ) 2015/2447 θα πρέπει να τροποποιηθεί προκειμένου να προσδιοριστεί το σύμβολο που θα τίθεται από τον εξαγωγέα όταν η βεβαίωση καταγωγής αφορά προϊόντα καταγωγής Θέουτα και Μελίλια. Επίσης, θα πρέπει να τροποποιηθεί ώστε να αντανακλάται ότι όταν η βεβαίωση καταγωγής αφορά προϊόντα καταγωγής Ένωσης, ο εξαγωγέας πρέπει να αναφέρει την καταγωγή με το σύμβολο «EU».

               (7)

               Ο κανονισμός (ΕΟΚ) αριθ. 3510/80 της Επιτροπής (4) καθίσταται άνευ αντικειμένου, δεδομένου ότι οι διατάξεις που προβλέπονται στον εν λόγω κανονισμό αντικαταστάθηκαν από διατάξεις που θεσπίζονται στον κατ' εξουσιοδότηση κανονισμό (ΕΕ) 2015/2446 και στον εκτελεστικό κανονισμό (ΕΕ) 2015/2447. Συνεπώς, ο εν λόγω κανονισμός θα πρέπει να καταργηθεί για λόγους ασφάλειας δικαίου και διαφάνειας.

               (8)

               Ο κανονισμός (ΕΚ) αριθ. 209/2005 της Επιτροπής (5) προβλέπει εξαιρέσεις από την υποχρέωση που θεσπίζεται στον κανονισμό (ΕΚ) αριθ. 1541/98 του Συμβουλίου (6) σχετικά με την επίδειξη δικαιολογητικού καταγωγής για ορισμένα κλωστοϋφαντουργικά προϊόντα υπαγόμενα στο τμήμα XI της συνδυασμένης ονοματολογίας. Ο κανονισμός (ΕΚ) αριθ. 1541/98 καταργήθηκε με τον κανονισμό (ΕΚ) αριθ. 955/2011 του Ευρωπαϊκού Κοινοβουλίου και του Συμβουλίου (7). Συνεπώς, ο κανονισμός (ΕΚ) αριθ. 209/2005 έχει καταστεί παρωχημένος και θα πρέπει να καταργηθεί για λόγους νομικής ασφάλειας και διαφάνειας.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) 2015/2447 τροποποιείται ως εξής:

               1)

               Το άρθρο 68 τροποποιείται ως εξής:

                           α)

                           Στην παράγραφο 1, η τελευταία πρόταση αντικαθίσταται από το ακόλουθο κείμενο:
                           «Τα άρθρα 80, 82, 83, 84, 86, 87, 89, και 91 του παρόντος κανονισμού εφαρμόζονται κατ' αναλογία.»

                           β)

                           Στην πρώτη πρόταση της παραγράφου 2, οι λέξεις «άρθρα 10 και 15» αντικαθίστανται από τις λέξεις «άρθρο 10 παράγραφος 1 και άρθρο 15».

                           γ)

                           οι παράγραφοι 3 και 5 διαγράφονται.

                           δ)

                           Προστίθενται οι ακόλουθες νέες παράγραφοι 6 και 7:
                           «6.   Όταν προτιμησιακό καθεστώς επιτρέπει στην Ένωση να χορηγεί απαλλαγή από την υποχρέωση προσκόμισης εγγράφου σχετικά με την καταγωγή για προϊόντα καταγωγής, η απαλλαγή αυτή εφαρμόζεται υπό τους όρους του άρθρου 103, εφόσον οι όροι αυτοί δεν προβλέπονται στο σχετικό προτιμησιακό καθεστώς.
                           7.   Όταν προτιμησιακό καθεστώς επιτρέπει στην Ένωση να απαλλάσσει τον εξαγωγέα από την υποχρέωση υπογραφής εγγράφου σχετικά με την καταγωγή, δεν απαιτείται η εν λόγω υπογραφή.»

               2)

               Το άρθρο 69 αντικαθίσταται από το ακόλουθο κείμενο:
               «Άρθρο 69
               Αντικατάσταση των εγγράφων σχετικά με την καταγωγή που έχουν εκδοθεί ή συνταχθεί εκτός του πλαισίου του συστήματος γενικευμένων προτιμήσεων (ΣΓΠ) της Ένωσης
               (άρθρο 64 παράγραφος 1 του κώδικα)
               1.   Αν καταγόμενα προϊόντα που καλύπτονται από έγγραφο σχετικά με την καταγωγή που έχει εκδοθεί ή συνταχθεί προηγουμένως για τους σκοπούς ενός προτιμησιακού δασμολογικού μέτρου όπως αναφέρεται στο άρθρο 56 παράγραφος 2 στοιχείο δ) ή ε) του κώδικα εκτός από το ΣΓΠ της Ένωσης δεν έχουν ακόμη τεθεί σε ελεύθερη κυκλοφορία και τίθενται υπό τον έλεγχο τελωνείου στην Ένωση, το αρχικό έγγραφο σχετικά με την καταγωγή είναι δυνατόν να αντικαθίσταται από ένα ή περισσότερα έγγραφα αντικατάστασης σχετικά με την καταγωγή με σκοπό την αποστολή όλων ή ορισμένων από τα προϊόντα αυτά αλλού εντός της Ένωσης.
               2.   Το έγγραφο καταγωγής αντικατάστασης που αναφέρεται στην παράγραφο 1 μπορεί να εκδίδεται ή να συντάσσεται από οποιοδήποτε από τα ακόλουθα πρόσωπα στην ίδια μορφή με το αρχικό έγγραφο καταγωγής ή υπό μορφή βεβαίωσης καταγωγής αντικατάστασης, η οποία συντάσσεται κατ' αναλογία σύμφωνα με το άρθρο 101 και το παράρτημα 22-20:

                           α)

                           εγκεκριμένο ή εγγεγραμμένο εξαγωγέα στην Ένωση ο οποίος αποστέλλει εκ νέου τα εμπορεύματα·

                           β)

                           επαναποστολέα των εμπορευμάτων, όταν η συνολική αξία των καταγόμενων προϊόντων της αρχικής αποστολής που πρόκειται να κατατμηθεί δεν υπερβαίνει το εφαρμοστέο κατώτατο όριο αξίας·

                           γ)

                           επαναποστολέα των εμπορευμάτων, όταν η συνολική αξία των καταγόμενων προϊόντων της αρχικής αποστολής που πρόκειται να κατατμηθεί υπερβαίνει το εφαρμοστέο κατώτατο όριο αξίας, και ο επαναποστολέας επισυνάπτει αντίγραφο του αρχικού εγγράφου σχετικά με την καταγωγή στο έγγραφο καταγωγής αντικατάστασης.

                     Στην περίπτωση κατά την οποία η αντικατάσταση του αρχικού εγγράφου καταγωγής δεν είναι εφικτή σύμφωνα με το πρώτο εδάφιο, το έγγραφο καταγωγής αντικατάστασης που αναφέρεται στην παράγραφο 1 μπορεί να εκδίδεται υπό μορφή πιστοποιητικού κυκλοφορίας εμπορευμάτων EUR.1 από το τελωνείο υπό τον έλεγχο του οποίου τίθενται τα εμπορεύματα.
               3.   Στην περίπτωση κατά την οποία το έγγραφο καταγωγής αντικατάστασης είναι το πιστοποιητικό κυκλοφορίας εμπορευμάτων EUR.1, η επικύρωση από το τελωνείο που εκδίδει το πιστοποιητικό κυκλοφορίας εμπορευμάτων EUR.1 αντικατάστασης τίθεται στη θέση 11 του πιστοποιητικού. Οι ενδείξεις στη θέση 4 σχετικά με τη χώρα καταγωγής πρέπει να είναι ταυτόσημες με τις ενδείξεις που υπήρχαν στο αρχικό έγγραφο καταγωγής. Στη θέση 12 υπογράφει ο επαναποστολέας. Ο επαναποστολέας που υπογράφει στη θέση 12 καλή την πίστει δεν φέρει ευθύνη για την ακρίβεια των ενδείξεων του αρχικού εγγράφου καταγωγής.
               Το τελωνείο στο οποίο υποβάλλεται αίτηση για την έκδοση πιστοποιητικού κυκλοφορίας EUR.1 αντικατάστασης σημειώνει στο αρχικό έγγραφο καταγωγής ή σε συνημμένο έγγραφο τα βάρη, τους αριθμούς, τη φύση των αποστελλόμενων προϊόντων και τη χώρα προορισμού και αναγράφει στο ίδιο πιστοποιητικό τον αύξοντα αριθμό του αντίστοιχου πιστοποιητικού ή πιστοποιητικών αντικατάστασης. Διατηρεί το αρχικό έγγραφο καταγωγής για τουλάχιστον τρία έτη.»

               3)

               Παρεμβάλλεται το ακόλουθο άρθρο 69α:
               «Άρθρο 69α
               Προτιμησιακή καταγωγή των μεταποιημένων προϊόντων που λαμβάνονται από εμπορεύματα με χαρακτήρα προτιμησιακής καταγωγής
               (άρθρο 64 παράγραφος 1 του κώδικα)
               1.   Όταν μη ενωσιακά εμπορεύματα με χαρακτήρα προτιμησιακής καταγωγής στο πλαίσιο προτιμησιακού καθεστώτος μεταξύ της Ένωσης και τρίτων χωρών τίθενται σε καθεστώς τελειοποίησης προς επανεξαγωγή, τα μεταποιημένα προϊόντα που λαμβάνονται από αυτά, όταν τίθενται σε ελεύθερη κυκλοφορία, θεωρείται ότι έχουν αποκτήσει τον ίδιο χαρακτήρα προτιμησιακής καταγωγής με τα εν λόγω εμπορεύματα..
               2.   Η παράγραφος 1 δεν εφαρμόζεται στις ακόλουθες περιπτώσεις:

                           α)

                           οι εργασίες μεταποίησης αφορούν επίσης μη ενωσιακά εμπορεύματα εκτός από αυτά που αναφέρονται στην παράγραφο 1, συμπεριλαμβανομένων των εμπορευμάτων που έχουν χαρακτήρα προτιμησιακής καταγωγής στο πλαίσιο διαφορετικής προτιμησιακής συμφωνίας·

                           β)

                           τα μεταποιημένα προϊόντα λαμβάνονται από ισοδύναμα εμπορεύματα όπως αναφέρονται στο άρθρο 223 του κώδικα·

                           γ)

                           οι τελωνειακές αρχές έχουν επιτρέψει την προσωρινή επανεξαγωγή των εμπορευμάτων για περαιτέρω μεταποίηση σύμφωνα με το άρθρο 258 του κώδικα.

                     3.   Όταν εφαρμόζεται η παράγραφος 1, το έγγραφο καταγωγής που εκδόθηκε ή συντάχθηκε για τα εμπορεύματα που υπάγονται στο καθεστώς τελειοποίησης προς επανεξαγωγή θεωρείται ως έγγραφο καταγωγής που εκδόθηκε ή συντάχθηκε για τα μεταποιημένα προϊόντα.»·

               4)

               Στο άρθρο 80 η παράγραφος 2 αντικαθίσταται από το ακόλουθο κείμενο:
               «2.   Οι αρμόδιες αρχές των δικαιούχων χωρών, μόλις λάβουν το πλήρες έντυπο της αίτησης που αναφέρεται στο παράρτημα 22-06, χορηγούν χωρίς καθυστέρηση τον αριθμό εγγεγραμμένου εξαγωγέα στον εξαγωγέα και εγγράφουν στο σύστημα ΣΕΕ τον αριθμό εγγεγραμμένου εξαγωγέα, τα δεδομένα εγγραφής και την ημερομηνία από την οποία η εγγραφή είναι έγκυρη σύμφωνα με το άρθρο 86 παράγραφος 4.
               Οι τελωνειακές αρχές των κρατών μελών, μόλις λάβουν το πλήρες έντυπο της αίτησης που αναφέρεται στο παράρτημα 22-06Α, χορηγούν χωρίς καθυστέρηση τον αριθμό εγγεγραμμένου εξαγωγέα στον εξαγωγέα ή, κατά περίπτωση, στον επαναποστολέα εμπορευμάτων και εγγράφουν στο σύστημα ΣΕΕ τον αριθμό εγγεγραμμένου εξαγωγέα, τα δεδομένα εγγραφής και την ημερομηνία από την οποία η εγγραφή είναι έγκυρη σύμφωνα με το άρθρο 86 παράγραφος 4.
               Οι αρμόδιες αρχές δικαιούχου χώρας ή οι τελωνειακές αρχές κράτους μέλους γνωστοποιούν στον εξαγωγέα ή, κατά περίπτωση, στον επαναποστολέα εμπορευμάτων τον αριθμό εγγεγραμμένου εξαγωγέα που χορηγήθηκε στον εν λόγω εξαγωγέα ή επαναποστολέα εμπορευμάτων και την ημερομηνία από την οποία η εγγραφή είναι έγκυρη.».

               5)

               Το άρθρο 82 τροποποιείται ως εξής:

                           α)

                           Η παράγραφος 7 αντικαθίσταται από το ακόλουθο κείμενο:
                           «7.   Η Επιτροπή δημοσιοποιεί τα ακόλουθα δεδομένα υπό την προϋπόθεση της συγκατάθεσης του εξαγωγέα, ο οποίος για τον σκοπό αυτό υπογράφει στη θέση 6 του εντύπου που περιλαμβάνεται στο παράρτημα 22-06 ή στο παράρτημα 22-06Α, κατά περίπτωση:

                                       α)

                                       το όνομα του εγγεγραμμένου εξαγωγέα, όπως προσδιορίζεται στη θέση 1 του εντύπου που περιλαμβάνεται στο παράρτημα 22-06 ή στο παράρτημα 22-06A, κατά περίπτωση·

                                       β)

                                       τη διεύθυνση του τόπου εγκατάστασης του εγγεγραμμένου εξαγωγέα, όπως προσδιορίζεται στη θέση 1 του εντύπου που περιλαμβάνεται στο παράρτημα 22-06 ή στο παράρτημα 22-06A, κατά περίπτωση·

                                       γ)

                                       τα στοιχεία επικοινωνίας του, όπως προσδιορίζονται στη θέση 1 και 2 του εντύπου που περιλαμβάνεται στο παράρτημα 22-06 ή στο παράρτημα 22-06A, κατά περίπτωση·

                                       δ)

                                       ενδεικτική περιγραφή των εμπορευμάτων που πληρούν τα κριτήρια προτιμησιακής μεταχείρισης, συμπεριλαμβανομένου ενδεικτικού καταλόγου των κλάσεων ή των κεφαλαίων του Εναρμονισμένου Συστήματος, όπως ορίζεται στη θέση 4 του εντύπου που παρατίθεται στο παράρτημα 22-06 ή στο παράρτημα 22-06A, κατά περίπτωση·

                                       ε)

                                       τον αριθμό EORI του εγγεγραμμένου εξαγωγέα, όπως ορίζεται στη θέση 1 του εντύπου που περιλαμβάνεται στο παράρτημα 22-06A ή τον αριθμό αναγνώρισης συναλλασσομένου (TIN) του εγγεγραμμένου εξαγωγέα, όπως ορίζεται στη θέση 1 του εντύπου που περιλαμβάνεται στο παράρτημα 22-06·

                                       στ)

                                       την κύρια δραστηριότητα του εγγεγραμμένου εξαγωγέα, ήτοι αν είναι έμπορος ή παραγωγός, όπως ορίζεται στη θέση 3 του εντύπου που περιλαμβάνεται στο παράρτημα 22-06 ή στο παράρτημα 22-06A, κατά περίπτωση.

                                 Η άρνηση υπογραφής στη θέση 6 δεν αποτελεί λόγο άρνησης της εγγραφής του εξαγωγέα.»

                           β)

                           Στην παράγραφο 8, το ακόλουθο στοιχείο β) παρεμβάλλεται μετά το στοιχείο α) και τα υπάρχοντα στοιχεία β) έως ε) αναριθμούνται αναλόγως:

                                       «β)

                                       την ημερομηνία εγγραφής του εγγεγραμμένου εξαγωγέα·».

               6)

               Το άρθρο 83 τροποποιείται ως εξής:

                           α)

                           στην παράγραφο 2, οι λέξεις «ή στο παράρτημα 22-06Α, κατά περίπτωση» προστίθενται μετά από τις λέξεις «παράρτημα 22-06».

                           β)

                           στην παράγραφο 4, οι λέξεις «ή στο παράρτημα 22-06Α, κατά περίπτωση» προστίθενται μετά από τις λέξεις «παράρτημα 22-06».

               7)

               Στο άρθρο 86 παράγραφος 2, οι λέξεις «παράρτημα 22-06» αντικαθίστανται από τις λέξεις «παράρτημα 22-06Α».

               8)

               Το άρθρο 92 τροποποιείται ως εξής:

                           α)

                           Στην παράγραφο 3 προστίθεται το ακόλουθο εδάφιο:
                           «Ο εξαγωγέας δεν απαιτείται να υπογράφει τη βεβαίωση καταγωγής.».

                           β)

                           Η παράγραφος 4 αντικαθίσταται από το ακόλουθο κείμενο:
                           «4.   Οι παράγραφοι 1, 2 και 3 ισχύουν, κατ' αναλογία, στις ακόλουθες περιπτώσεις:

                                       α)

                                       στις βεβαιώσεις καταγωγής που συντάσσονται στην Ένωση για τους σκοπούς της διμερούς σώρευσης όπως αναφέρεται στο άρθρο 53 του κατ' εξουσιοδότηση κανονισμού (ΕΕ) 2015/2446·

                                       β)

                                       στις βεβαιώσεις καταγωγής των εμπορευμάτων που εξάγονται σε δικαιούχο χώρα των ΣΓΠ της Νορβηγίας, της Ελβετίας ή της Τουρκίας για τους σκοπούς της σώρευσης με ύλες καταγωγής Ένωσης.».

               9)

               Το παράρτημα 22-06 αντικαθίσταται από το κείμενο που παρατίθεται στο παράρτημα I του παρόντος κανονισμού.

               10)

               Μετά το παράρτημα 22-06, παρεμβάλλεται νέο παράρτημα 22-06A όπως παρατίθεται στο παράρτημα II του παρόντος κανονισμού.

               11)

               Στο παράρτημα 22-07, η υποσημείωση 5 αντικαθίσταται από το ακόλουθο κείμενο:

                           «(5)

                           Πρέπει να αναφέρεται η χώρα καταγωγής των προϊόντων. Όταν η βεβαίωση καταγωγής αφορά προϊόντα καταγωγής Ένωσης, ο εξαγωγέας πρέπει να αναφέρει την καταγωγή με το σύμβολο “EU”. Όταν η βεβαίωση καταγωγής αφορά, εξολοκλήρου ή εν μέρει, προϊόντα καταγωγής Θέουτα και Μελίλια, κατά την έννοια του άρθρου 112 του εκτελεστικού κανονισμού (ΕΕ) 2015/2447, ο εξαγωγέας πρέπει να αναφέρει την καταγωγή με το σύμβολο “CM”.».

         Άρθρο 2
   Ο κανονισμός (ΕΟΚ) αριθ. 3510/80 καταργείται.
   Άρθρο 3
   Ο κανονισμός (ΕΚ) αριθ. 209/2005 καταργείται.
   Άρθρο 4
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Το άρθρο 1 σημείο 3 εφαρμόζεται από την 1η Μαΐου 2016.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Απριλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 269 της 10.10.2013, σ. 1.

      (2)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).

      (3)  Κατ' εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).

      (4)  Κανονισμός (ΕΟΚ) αριθ. 3510/80 της Επιτροπής, της 23ης Δεκεμβρίου 1980, περί του ορισμού της εννοίας των προϊόντων καταγωγής για την εφαρμογή δασμολογικών προτιμήσεων χορηγουμένων από την Ευρωπαϊκή Οικονομική Κοινότητα σε ορισμένα προϊόντα χωρών υπό ανάπτυξη (ΕΕ L 368 της 31.12.1980, σ. 1).

      (5)  Κανονισμός (ΕΚ) αριθ. 209/2005 της Επιτροπής, της 7ης Φεβρουαρίου 2005, για τον καθορισμό του καταλόγου των κλωστοϋφαντουργικών προϊόντων για τα οποία δεν απαιτείται καμία απόδειξη της καταγωγής κατά τη θέση τους σε ελεύθερη κυκλοφορία εντός της Κοινότητας (ΕΕ L 34 της 8.2.2005, σ. 6.)

      (6)  Κανονισμός (ΕΚ) αριθ. 1541/98 του Συμβουλίου της 13ης Ιουλίου 1998 σχετικά με τα δικαιολογητικά καταγωγής ορισμένων κλωστοϋφαντουργικών προϊόντων υπαγόμενων στο τμήμα XI της συνδυασμένης ονοματολογίας και τιθέμενων σε ελεύθερη κυκλοφορία στην Κοινότητα, καθώς και με τις προϋποθέσεις υπό τις οποίες τα δικαιολογητικά αυτά δύνανται να γίνουν αποδεκτά (ΕΕ L 202 της 18.7.1998, σ. 11).

      (7)  Κανονισμός (ΕΕ) αριθ. 955/2011 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2011, για την κατάργηση του κανονισμού (ΕΚ) αριθ. 1541/98 του Συμβουλίου σχετικά με τα δικαιολογητικά καταγωγής ορισμένων κλωστοϋφαντουργικών προϊόντων υπαγόμενων στο τμήμα XI της συνδυασμένης ονοματολογίας και τιθέμενων σε ελεύθερη κυκλοφορία στην Κοινότητα, καθώς και με τις προϋποθέσεις υπό τις οποίες τα δικαιολογητικά αυτά δύνανται να γίνουν αποδεκτά και για την τροποποίηση του κανονισμού (ΕΟΚ) αριθ. 3030/93 του Συμβουλίου περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών (ΕΕ L 259 της 4.10.2011, σ. 5).

      ΠΑΡΑΡΤΗΜΑ I
      «
            ΠΑΡΑΡΤΗΜΑ 22-06

               ΑΙΤΗΣΗ ΕΓΓΡΑΦΗΣ ΣΤΟ ΣΥΣΤΗΜΑ ΕΓΓΕΓΡΑΜΜΕΝΩΝ ΕΞΑΓΩΓΕΩΝ

               για τους σκοπούς του συστήματος γενικευμένων δασμολογικών προτιμήσεων (ΣΓΠ) της Ευρωπαϊκής Ένωσης, της Νορβηγίας, της Ελβετίας και της Τουρκίας
                (1)

                                       1.

                                    Ονοματεπώνυμο εξαγωγέα, πλήρης διεύθυνση και χώρα, στοιχεία επικοινωνίας, TIN (Αριθμός Αναγνώρισης Συναλλασσομένου).

                                       2.

                                    Πρόσθετα στοιχεία επικοινωνίας, συμπεριλαμβανομένων αριθμού τηλεφώνου και τηλεομοιοτυπίας, καθώς και ηλεκτρονική διεύθυνση, εφόσον υπάρχει (προαιρετικά).

                                       3.

                                    Να διευκρινιστεί αν η κύρια δραστηριότητα είναι η παραγωγή ή η εμπορία.

                                       4.

                                    Ενδεικτική περιγραφή των εμπορευμάτων που πληρούν τα κριτήρια προτιμησιακής μεταχείρισης, συμπεριλαμβανομένου ενδεικτικού καταλόγου κλάσεων του Εναρμονισμένου Συστήματος (ή κεφαλαίων, όταν τα εμπορεύματα που αποτελούν αντικείμενο εμπορικής συναλλαγής υπάγονται σε περισσότερες από είκοσι κλάσεις του Εναρμονισμένου Συστήματος).

                                       5.

                                    Δεσμεύσεις που αναλαμβάνει ο εξαγωγέας

                                       Ο κάτωθι υπογεγραμμένος:

                                                —

                                                   δηλώνω ότι τα ανωτέρω στοιχεία είναι ακριβή·

                                                —

                                                   βεβαιώνω ότι δεν έχει ανακληθεί καμία προηγούμενη εγγραφή μου· εάν έχει ανακληθεί, βεβαιώνω ότι επανόρθωσα την κατάσταση που προκάλεσε την εν λόγω ανάκληση·

                                                —

                                                   δεσμεύομαι να συντάσσω βεβαιώσεις καταγωγής μόνο για εμπορεύματα τα οποία πληρούν τα κριτήρια προτιμησιακής μεταχείρισης και είναι σύμφωνα με τους κανόνες καταγωγής που έχουν καθορισθεί για τα εν λόγω εμπορεύματα στο Σύστημα Γενικευμένων Προτιμήσεων·

                                                —

                                                   δεσμεύομαι να τηρώ τα κατάλληλα εμπορικά λογιστικά αρχεία για την παραγωγή/προμήθεια εμπορευμάτων που πληρούν τα κριτήρια προτιμησιακής μεταχείρισης και να τα φυλάσσω επί τουλάχιστον τρία έτη από τη λήξη του ημερολογιακού έτους κατά το οποίο συντάχθηκε η βεβαίωση καταγωγής·

                                                —

                                                   δεσμεύομαι να ενημερώσω πάραυτα την αρμόδια αρχή σχετικά με μεταβολές που προκύπτουν στα στοιχεία εγγραφής μου μετά την απόκτηση του αριθμού εγγεγραμμένου εξαγωγέα·

                                                —

                                                   δεσμεύομαι να συνεργαστώ με την αρμόδια αρχή·

                                                —

                                                   αναλαμβάνω τη δέσμευση να αποδέχομαι κάθε έλεγχο της ακρίβειας των εν λόγω βεβαιώσεων καταγωγής, συμπεριλαμβανομένων ελέγχου λογιστικών βιβλίων και επισκέψεων στις εγκαταστάσεις μου από τις αρχές της Ευρωπαϊκής Επιτροπής ή των κρατών μελών, καθώς και από τις αρχές της Νορβηγίας, της Ελβετίας και της Τουρκίας·

                                                —

                                                   δεσμεύομαι να ζητήσω την ανάκληση της εγγραφής μου στο σύστημα σε περίπτωση που δεν πληρώ πλέον τους όρους εξαγωγής εμπορευμάτων βάσει του συστήματος·

                                                —

                                                   δεσμεύομαι να ζητήσω την ανάκληση της εγγραφής μου στο σύστημα σε περίπτωση που δεν προτίθεμαι πλέον να εξάγω τέτοιου είδους εμπορεύματα βάσει του συστήματος.

                                          …

                                       Τόπος, ημερομηνία, υπογραφή του εξουσιοδοτημένου προσώπου, ονοματεπώνυμο και επαγγελματική θέση
                                        (2)

                                       6.

                                    Εκ των προτέρων και κατόπιν ενημέρωσης συγκατάθεση του εξαγωγέα για τη δημοσίευση των δεδομένων προσωπικού χαρακτήρα στον δημόσιο ιστότοπο

                                       Ο υπογεγραμμένος πληροφορούμαι ότι τα στοιχεία που περιέχονται στην παρούσα δήλωση είναι δυνατόν να δημοσιοποιηθούν μέσω του δημόσιου ιστότοπου. Ο υπογεγραμμένος αποδέχομαι τη δημοσίευση των εν λόγω στοιχείων μέσω του δημόσιου ιστότοπου. Ο υπογεγραμμένος μπορώ να ανακαλέσω τη συγκατάθεσή μου στη δημοσίευση των εν λόγω στοιχείων σε δημόσιο ιστότοπο υποβάλλοντας σχετικό αίτημα στις αρμόδιες αρχές που είναι υπεύθυνες για την εγγραφή.

                                    …

                                       Τόπος, ημερομηνία, υπογραφή του εξουσιοδοτημένου προσώπου, ονοματεπώνυμο και επαγγελματική θέση
                                        (2)

                                       7.

                                    Πλαίσιο για επίσημη χρήση από την αρμόδια αρχή

                                       Ο αιτών εγγράφεται με τον ακόλουθο αριθμό:

                                                   Αριθμός εγγραφής: …

                                                   Ημερομηνία εγγραφής …

                                                   Ημερομηνία από την οποία ισχύει η εγγραφή …

                                       Υπογραφή και σφραγίδα
                                        (2) …

                           Ανακοίνωση

                        σχετικά με την προστασία και την επεξεργασία των δεδομένων προσωπικού χαρακτήρα που περιλαμβάνονται στο σύστημα

                                    1.

                                    Όταν η Ευρωπαϊκή Επιτροπή επεξεργάζεται δεδομένα προσωπικού χαρακτήρα που περιέχονται στην παρούσα αίτηση εγγραφής στο σύστημα εγγεγραμμένων εξαγωγέων, εφαρμόζει τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Ένωσης και σχετικά με την ελεύθερη κυκλοφορία των δεδομένων αυτών. Όταν οι αρμόδιες αρχές δικαιούχου χώρας ή τρίτης χώρας που εφαρμόζουν την οδηγία 95/46/ΕΚ του Ευρωπαϊκού Κοινοβουλίου και του Συμβουλίου για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών επεξεργάζονται τα δεδομένα προσωπικού χαρακτήρα που περιέχονται στην παρούσα αίτηση εγγραφής στο σύστημα εγγεγραμμένων εξαγωγέων, εφαρμόζονται οι σχετικές εθνικές διατάξεις για την εφαρμογή της εν λόγω οδηγίας.

                                    2.

                                    Τα δεδομένα προσωπικού χαρακτήρα στο πλαίσιο της αίτησης εγγραφής στο σύστημα εγγεγραμμένων εξαγωγέων υποβάλλονται σε επεξεργασία για τους σκοπούς των κανόνων καταγωγής του ΣΓΠ της Ένωσης, όπως ορίζεται στη σχετική ενωσιακή νομοθεσία. Η εν λόγω νομοθεσία, που προβλέπει τους κανόνες καταγωγής του ΣΓΠ της Ένωσης, αποτελεί τη νομική βάση για την επεξεργασία δεδομένων προσωπικού χαρακτήρα όσον αφορά την αίτηση εγγραφής στο σύστημα εγγεγραμμένων εξαγωγέων.

                                    3.

                                    Η αρμόδια αρχή της χώρας στην οποία έχει υποβληθεί η αίτηση είναι υπεύθυνη για τον έλεγχο της επεξεργασίας των δεδομένων στο σύστημα ΣΕΕ.
                                    Ο κατάλογος των αρμόδιων αρχών δημοσιεύεται στον δικτυακό τόπο της Επιτροπής.

                                    4.

                                    Πρόσβαση σε όλα τα δεδομένα που αναφέρονται στην παρούσα αίτηση χορηγείται μέσω ταυτότητας χρήστη/κωδικού πρόσβασης σε χρήστες στην Επιτροπή, στις αρμόδιες αρχές των δικαιούχων χωρών και στις τελωνειακές αρχές των κρατών μελών, της Νορβηγίας, της Ελβετίας και της Τουρκίας.

                                    5.

                                    Τα δεδομένα ανακληθείσας εγγραφής φυλάσσονται από τις αρμόδιες αρχές των κρατών μελών στο σύστημα ΣΕΕ επί δέκα ημερολογιακά έτη. Η εν λόγω περίοδος αρχίζει από το τέλος του έτους κατά το οποίο έλαβε χώρα η ανάκληση της εγγραφής.

                                    6.

                                    Το πρόσωπο στο οποίο αναφέρονται τα δεδομένα έχει δικαίωμα πρόσβασης στα δεδομένα που το αφορούν και υποβάλλονται σε επεξεργασία μέσω του συστήματος ΣΕΕ και, κατά περίπτωση, έχει δικαίωμα διόρθωσης, διαγραφής ή κλειδώματος των δεδομένων σύμφωνα με τον κανονισμό (ΕΚ) αριθ. 45/2001 ή τους εθνικούς νόμους με τους οποίους εφαρμόζεται η οδηγία 95/46/ΕΚ. Όλες οι αιτήσεις για άσκηση του δικαιώματος πρόσβασης, διόρθωσης, διαγραφής ή κλειδώματος υποβάλλονται και υφίστανται επεξεργασία από τις αρμόδιες αρχές των δικαιούχων χωρών που είναι αρμόδιες για την εγγραφή, κατά περίπτωση. Εάν ο εγγεγραμμένος εξαγωγέας έχει υποβάλει αίτηση στην Επιτροπή για άσκηση του εν λόγω δικαιώματος, η Επιτροπή διαβιβάζει την εν λόγω αίτηση στις αρμόδιες αρχές της ενδιαφερόμενης δικαιούχου χώρας. Εάν ο εγγεγραμμένος εξαγωγέας δεν απέκτησε δικαιώματα από τον υπεύθυνο ελέγχου των δεδομένων, ο εγγεγραμμένος εξαγωγέας υποβάλλει σχετικό αίτημα στην Επιτροπή, η οποία ενεργεί ως υπεύθυνη ελέγχου δεδομένων. Η Επιτροπή έχει το δικαίωμα να διορθώνει, να διαγράφει ή να κλειδώνει τα δεδομένα.

                                    7.

                                    Καταγγελίες μπορούν να υποβάλλονται στην αρμόδια εθνική αρχή προστασίας δεδομένων. Τα στοιχεία επικοινωνίας των εθνικών αρχών προστασίας δεδομένων είναι διαθέσιμα στον ιστότοπο της Ευρωπαϊκής Επιτροπής, Γενική Διεύθυνση Δικαιοσύνης: (http://ec.europa.eu/justice/data-protection/bodies/authorities/eu/index_en.htm#h2-1).
                                    Σε περίπτωση που η καταγγελία αφορά την επεξεργασία δεδομένων που πραγματοποιεί η Ευρωπαϊκή Επιτροπή, πρέπει να υποβάλλεται στον Ευρωπαίο Επόπτη Προστασίας Δεδομένων (ΕΕΠΔ) (http://www.edps.europa.eu/EDPSWEB/).

                  »

         (1)  Το παρόν έντυπο αίτησης είναι κοινό για τα συστήματα ΣΓΠ τεσσάρων οντοτήτων: Ευρωπαϊκής Ένωσης (ΕΕ), Νορβηγίας, Ελβετίας και Τουρκίας («οντότητες»). Επισημαίνεται, ωστόσο, ότι τα αντίστοιχα συστήματα ΣΓΠ των εν λόγω οντοτήτων μπορεί να διαφέρουν ως προς την κάλυψη χώρας και προϊόντος. Κατά συνέπεια, μια συγκεκριμένη εγγραφή μπορεί να είναι παράγει αποτελέσματα μόνο για τις εξαγωγές βάσει του (των) συστήματος(-των) ΣΓΠ που θεωρεί(-ούν) τη χώρα σας ως δικαιούχο χώρα.

         (2)  Όταν οι αιτήσεις εγγραφής στο σύστημα εγγεγραμμένων εξαγωγέων ή άλλες ανταλλαγές πληροφοριών ανάμεσα σε εγγεγραμμένους εξαγωγείς και αρμόδιες αρχές δικαιούχων χωρών ή τελωνειακές αρχές κρατών μελών πραγματοποιούνται με χρήση ηλεκτρονικών τεχνικών επεξεργασίας δεδομένων, η υπογραφή και η σφραγίδα που αναφέρονται στα πλαίσια 5, 6 και 7 αντικαθίστανται από ηλεκτρονική επαλήθευση ταυτότητας.

      ΠΑΡΑΡΤΗΜΑ II
      «
            ΠΑΡΑΡΤΗΜΑ 22-06Α

               ΑΙΤΗΣΗ ΕΓΓΡΑΦΗΣ ΣΤΟ ΣΥΣΤΗΜΑ ΕΓΓΕΓΡΑΜΜΕΝΩΝ ΕΞΑΓΩΓΕΩΝ

               για τους σκοπούς της εγγραφής των εξαγωγέων των κρατών μελών

                                       1.

                                    Ονοματεπώνυμο εξαγωγέα, πλήρης διεύθυνση και χώρα, στοιχεία επικοινωνίας, αριθμός EORI.

                                       2.

                                    Πρόσθετα στοιχεία επικοινωνίας, συμπεριλαμβανομένων αριθμού τηλεφώνου και φαξ, καθώς και ηλεκτρονική διεύθυνση, εφόσον υπάρχει (προαιρετικά).

                                       3.

                                    Να διευκρινιστεί αν η κύρια δραστηριότητα είναι η παραγωγή ή η εμπορία.

                                       4.

                                    Ενδεικτική περιγραφή των εμπορευμάτων που πληρούν τα κριτήρια προτιμησιακής μεταχείρισης, συμπεριλαμβανομένου ενδεικτικού καταλόγου κλάσεων του Εναρμονισμένου Συστήματος (ή κεφαλαίων, όταν τα εμπορεύματα που αποτελούν αντικείμενο εμπορικής συναλλαγής υπάγονται σε περισσότερες από είκοσι κλάσεις του Εναρμονισμένου Συστήματος).

                                       5.

                                    Δεσμεύσεις που αναλαμβάνει ο εξαγωγέας

                                       Ο κάτωθι υπογεγραμμένος:

                                                —

                                                   δηλώνω ότι τα ανωτέρω στοιχεία είναι ακριβή·

                                                —

                                                   βεβαιώνω ότι δεν έχει ανακληθεί καμία προηγούμενη εγγραφή μου· εάν έχει ανακληθεί, βεβαιώνω ότι επανόρθωσα την κατάσταση που προκάλεσε την εν λόγω ανάκληση·

                                                —

                                                   δεσμεύομαι να συντάσσω βεβαιώσεις καταγωγής και άλλα έγγραφα σχετικά με την καταγωγή μόνο για εμπορεύματα τα οποία πληρούν τα κριτήρια προτιμησιακής μεταχείρισης και είναι σύμφωνα με τους κανόνες καταγωγής που έχουν καθορισθεί για τα εν λόγω εμπορεύματα στο σχετικό προτιμησιακό καθεστώς·

                                                —

                                                   δεσμεύομαι να τηρώ τα κατάλληλα εμπορικά λογιστικά αρχεία για την παραγωγή/προμήθεια εμπορευμάτων που πληρούν τα κριτήρια προτιμησιακής μεταχείρισης και να τα φυλάσσω για όσο χρονικό διάστημα απαιτείται από το σχετικό προτιμησιακό καθεστώς και επί τουλάχιστον τρία έτη από τη λήξη του ημερολογιακού έτους κατά το οποίο συντάχθηκε η βεβαίωση καταγωγής ή άλλο έγγραφο σχετικά με την καταγωγή·

                                                —

                                                   δεσμεύομαι να ενημερώσω πάραυτα τις τελωνειακές αρχές σχετικά με μεταβολές που προκύπτουν στα στοιχεία εγγραφής μου μετά την απόκτηση του αριθμού εγγεγραμμένου εξαγωγέα·

                                                —

                                                   δεσμεύομαι να συνεργαστώ με τις τελωνειακές αρχές·

                                                —

                                                   δεσμεύομαι να αποδέχομαι κάθε έλεγχο της ακρίβειας των εν λόγω βεβαιώσεων καταγωγής ή των άλλων εγγράφων σχετικά με την καταγωγή, συμπεριλαμβανομένων του ελέγχου λογιστικών βιβλίων και των επισκέψεων στις εγκαταστάσεις μου από την Ευρωπαϊκή Επιτροπή ή τις αρχές των κρατών μελών·

                                                —

                                                   δεσμεύομαι να ζητήσω την ανάκληση της εγγραφής μου στο σύστημα σε περίπτωση που δεν πληρώ πλέον τους όρους εφαρμογής του συστήματος εγγεγραμμένων εξαγωγέων·

                                                —

                                                   δεσμεύομαι να ζητήσω την ανάκληση της εγγραφής μου στο σύστημα σε περίπτωση που δεν προτίθεμαι να χρησιμοποιώ πλέον το σύστημα εγγεγραμμένων εξαγωγέων.

                                          …

                                       Τόπος, ημερομηνία, υπογραφή του εξουσιοδοτημένου προσώπου, ονοματεπώνυμο και επαγγελματική θέση
                                        (1)

                                       6.

                                    Εκ των προτέρων και κατόπιν ενημέρωσης συγκατάθεση του εξαγωγέα για τη δημοσίευση των δεδομένων προσωπικού χαρακτήρα στον δημόσιο ιστότοπο

                                       Ο υπογεγραμμένος πληροφορούμαι ότι τα στοιχεία που περιέχονται στην παρούσα δήλωση είναι δυνατόν να δημοσιοποιηθούν μέσω του δημόσιου ιστότοπου. Ο υπογεγραμμένος αποδέχομαι τη δημοσίευση των εν λόγω στοιχείων μέσω του δημόσιου ιστότοπου. Ο υπογεγραμμένος μπορώ να ανακαλέσω τη συγκατάθεσή μου στη δημοσίευση των εν λόγω στοιχείων σε δημόσιο ιστότοπο υποβάλλοντας σχετικό αίτημα στις αρμόδιες αρχές που είναι υπεύθυνες για την εγγραφή.

                                    …

                                       Τόπος, ημερομηνία, υπογραφή του εξουσιοδοτημένου προσώπου, ονοματεπώνυμο και επαγγελματική θέση
                                        (1)

                                       7.

                                    Πλαίσιο για επίσημη χρήση από τις τελωνειακές αρχές

                                       Ο αιτών εγγράφεται με τον ακόλουθο αριθμό:

                                                   Αριθμός εγγραφής: …

                                                   Ημερομηνία εγγραφής …

                                                   Ημερομηνία από την οποία ισχύει η εγγραφή …

                                       Υπογραφή και σφραγίδα
                                        (1) …

                           Ανακοίνωση

                        σχετικά με την προστασία και την επεξεργασία των δεδομένων προσωπικού χαρακτήρα που περιλαμβάνονται στο σύστημα

                                    1.

                                    Όταν η Ευρωπαϊκή Επιτροπή επεξεργάζεται δεδομένα προσωπικού χαρακτήρα που περιέχονται στην παρούσα αίτηση εγγραφής στο σύστημα εγγεγραμμένων εξαγωγέων, εφαρμόζει τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Ένωσης και σχετικά με την ελεύθερη κυκλοφορία των δεδομένων αυτών.

                                    2.

                                    Τα δεδομένα προσωπικού χαρακτήρα στο πλαίσιο της αίτησης εγγραφής στο σύστημα εγγεγραμμένων εξαγωγέων υποβάλλονται σε επεξεργασία για τους σκοπούς των κανόνων καταγωγής του σχετικού καθεστώτος προτιμησιακών συναλλαγών της Ένωσης. Οι κανόνες καταγωγής που προβλέπονται στον εκτελεστικό κανονισμό (ΕΕ) 2015/2447 της Επιτροπής συνιστούν τη νομική βάση για την επεξεργασία δεδομένων προσωπικού χαρακτήρα αναφορικά με την αίτηση εγγραφής στο σύστημα εγγεγραμμένων εξαγωγέων.

                                    3.

                                    Οι τελωνειακές αρχές της χώρας στην οποία έχει υποβληθεί η αίτηση είναι υπεύθυνες για τον έλεγχο της επεξεργασίας των δεδομένων στο σύστημα ΣΕΕ.
                                    Ο κατάλογος των τελωνειακών υπηρεσιών δημοσιεύεται στον δικτυακό τόπο της Επιτροπής.

                                    4.

                                    Πρόσβαση σε όλα τα δεδομένα που αναφέρονται στην παρούσα αίτηση χορηγείται μέσω ταυτότητας χρήστη/κωδικού πρόσβασης σε χρήστες στην Επιτροπή, και στις τελωνειακές αρχές των κρατών μελών, της Νορβηγίας, της Ελβετίας και της Τουρκίας.

                                    5.

                                    Τα δεδομένα ανακληθείσας εγγραφής φυλάσσονται από τις τελωνειακές αρχές των κρατών μελών στο σύστημα ΣΕΕ επί δέκα ημερολογιακά έτη. Η εν λόγω περίοδος αρχίζει από το τέλος του έτους κατά το οποίο έλαβε χώρα η ανάκληση της εγγραφής.

                                    6.

                                    Το πρόσωπο στο οποίο αναφέρονται τα δεδομένα έχει δικαίωμα πρόσβασης στα δεδομένα που το αφορούν και υποβάλλονται σε επεξεργασία μέσω του συστήματος ΣΕΕ και, κατά περίπτωση, έχει δικαίωμα διόρθωσης, διαγραφής ή κλειδώματος των δεδομένων σύμφωνα με τον κανονισμό (ΕΚ) αριθ. 45/2001 ή τους εθνικούς νόμους με τους οποίους εφαρμόζεται η οδηγία 95/46/ΕΚ του Ευρωπαϊκού Κοινοβουλίου και του Συμβουλίου για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών. Όλες οι αιτήσεις για άσκηση του δικαιώματος πρόσβασης, διόρθωσης, διαγραφής ή κλειδώματος υποβάλλονται και υφίστανται επεξεργασία από τις τελωνειακές αρχές των κρατών μελών που είναι αρμόδιες για την εγγραφή, κατά περίπτωση. Εάν ο εγγεγραμμένος εξαγωγέας έχει υποβάλει αίτηση για άσκηση του εν λόγω δικαιώματος, η Επιτροπή διαβιβάζει την εν λόγω αίτηση στις τελωνειακές αρχές των ενδιαφερόμενων κρατών μελών, αντίστοιχα. Εάν ο εγγεγραμμένος εξαγωγέας δεν απέκτησε δικαιώματα από τον υπεύθυνο ελέγχου των δεδομένων, ο εγγεγραμμένος εξαγωγέας υποβάλλει σχετικό αίτημα στην Επιτροπή, η οποία ενεργεί ως υπεύθυνη ελέγχου δεδομένων. Η Επιτροπή έχει το δικαίωμα να διορθώνει, να διαγράφει ή να κλειδώνει τα δεδομένα.

                                    7.

                                    Καταγγελίες μπορούν να υποβάλλονται στην αρμόδια εθνική αρχή προστασίας δεδομένων. Τα στοιχεία επικοινωνίας των εθνικών αρχών προστασίας δεδομένων είναι διαθέσιμα στον ιστότοπο της Ευρωπαϊκής Επιτροπής, Γενική Διεύθυνση Δικαιοσύνης: (http://ec.europa.eu/justice/data-protection/bodies/authorities/eu/index_en.htm#h2-1).
                                    Σε περίπτωση που η καταγγελία αφορά την επεξεργασία δεδομένων που πραγματοποιεί η Ευρωπαϊκή Επιτροπή, πρέπει να υποβάλλεται στον Ευρωπαίο Επόπτη Προστασίας Δεδομένων (ΕΕΠΔ) (http://www.edps.europa.eu/EDPSWEB/).

                  »

         (1)  Όταν οι αιτήσεις εγγραφής στο σύστημα εγγεγραμμένων εξαγωγέων ή άλλες ανταλλαγές πληροφοριών ανάμεσα σε εγγεγραμμένους εξαγωγείς και αρμόδιες αρχές δικαιούχων χωρών ή τελωνειακές αρχές κρατών μελών πραγματοποιούνται με χρήση ηλεκτρονικών τεχνικών επεξεργασίας δεδομένων, η υπογραφή και η σφραγίδα που αναφέρονται στα πλαίσια 5, 6 και 7 αντικαθίστανται από ηλεκτρονική επαλήθευση ταυτότητας.


title: Εκτελεστικός κανονισμός (ΕΕ) 2018/608 της Επιτροπής, της 19ης Απριλίου 2018, σχετικά με τον καθορισμό τεχνικών κριτηρίων για τις ηλεκτρονικές ετικέτες του εξοπλισμού πλοίων (Κείμενο που παρουσιάζει ενδιαφέρον για τον ΕΟΧ )

text:
               20.4.2018

               EL

               Επίσημη Εφημερίδα της Ευρωπαϊκής Ένωσης

               L 101/64

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/608 ΤΗΣ ΕΠΙΤΡΟΠΉΣ
   της 19ης Απριλίου 2018
   σχετικά με τον καθορισμό τεχνικών κριτηρίων για τις ηλεκτρονικές ετικέτες του εξοπλισμού πλοίων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου (1), και ιδίως το άρθρο 11 παράγραφος 4,
   Εκτιμώντας τα ακόλουθα:

               (1)

               Η οδηγία 2014/90/ΕΕ αναθέτει εκτελεστικές αρμοδιότητες στην Επιτροπή, προκειμένου να καθορίζει κατάλληλα τεχνικά κριτήρια όσον αφορά τον σχεδιασμό, τις επιδόσεις, την τοποθέτηση και τη χρήση αυτών των ηλεκτρονικών ετικετών.

               (2)

               Πραγματοποιήθηκε ανάλυση κόστους-οφέλους (2) στην οποία αξιολογήθηκε θετικά η χρήση των ηλεκτρονικών ετικετών συμπληρωματικά του πηδαλιόσχημου σήματος.

               (3)

               Η τοποθέτηση ηλεκτρονική ετικέτας στον εξοπλισμό πλοίων δεν απαιτεί σημαντική επένδυση, προσφέρει όμως οφέλη στους κατασκευαστές, τους πλοιοκτήτες και τους φορείς εκμετάλλευσης και τις αρχές εποπτείας της αγοράς.

               (4)

               Οι προδιαγραφές που προβλέπονται στον παρόντα κανονισμό στηρίζονται σε σύγκριση των διαθέσιμων εφαρμοζόμενων τεχνολογιών που περιέχει η ανάλυση κόστους-οφέλους, καθώς και στις προτάσεις της σχετικά με την κατάλληλη διάρθρωση των χρησιμοποιούμενων κωδικών για την ταυτοποίηση του εξοπλισμού πλοίων.

               (5)

               Η σύγκριση των υφιστάμενων φορέων δεδομένων και των αρχιτεκτονικών ανταλλαγής δεδομένων στην ανάλυση κόστους-οφέλους οδήγησε στη σύσταση χρήσης κωδικών μήτρας δεδομένων και ραδιοσυχνικής αναγνώρισης («RFID») ως τις πλέον ενδεδειγμένες τεχνολογίες.

               (6)

               Η ανάλυση κόστους-οφέλους κατέδειξε επίσης ότι η περιορισμένη ικανότητα αποθήκευσης δεδομένων στην ηλεκτρονική ετικέτα συνεπάγεται ότι οι πληροφορίες στην ηλεκτρονική ετικέτα πρέπει να περιέχουν σύνδεσμο με βάσεις δεδομένων, στις οποίες είναι δυνατή η εξεύρεση πιο λεπτομερών πληροφοριών. Οι κωδικοί μήτρας δεδομένων και η ραδιοσυχνική αναγνώριση («RFID») που προβλέπονται στον παρόντα κανονισμό περιέχουν τις κύριες πληροφορίες που είναι δυνατόν να διατίθενται για έναν τέτοιο σύνδεσμο.

               (7)

               Συνεπώς, θα πρέπει να χρησιμοποιείται μια μοναδική αναγνώριση του εξοπλισμού πλοίων, η οποία να βασίζεται σε τυποποιημένη δομή κωδικού, ανεξάρτητα από το είδος της ηλεκτρονικής ετικέτας. Η εν λόγω αναγνώριση θα πρέπει να είναι αρκετά ευέλικτη ώστε να επιτρέπει την άμεση πρόσβαση των χρηστών στις πιο σημαντικές βάσεις δεδομένων εξοπλισμού πλοίων.

               (8)

               Η μορφή της κωδικοποίησης των απαιτούμενων πληροφοριών του φορέα δεδομένων θα πρέπει να βασίζεται σε πρότυπα ISO. Η μορφή της κωδικοποίησης θα πρέπει επίσης να δίνει τη δυνατότητα κωδικοποίησης πρόσθετων πληροφοριών προς χρήση από τους κατασκευαστές, ιδίως επειδή οι κατασκευαστές θα πρέπει να είναι σε θέση να ενσωματώνουν στον φορέα δεδομένων πρόσθετα χαρακτηριστικά ασφαλείας, ώστε να εντοπίζονται ευκολότερα τα παραποιημένα προϊόντα.

               (9)

               Για να βρίσκεται εύκολα με οπτική επιθεώρηση, ο εξοπλισμός πλοίων με ηλεκτρονικές ετικέτες που αντικαθιστούν το πηδαλιόσχημο σήμα θα πρέπει να φέρει κατάλληλο σύμβολο.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία («COSS»),

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τους σκοπούς του παρόντος κανονισμού, νοείται ως:
   1)   «ηλεκτρονική ετικέτα»: σήμανση με ραδιοσυχνική αναγνώριση («RFID») ή με κωδικό μήτρας δεδομένων·
   2)   «αναγνωριστικό εφαρμογής»: αριθμητικό πρόθεμα που χρησιμοποιείται για τον καθορισμό της έννοιας και της μορφής των στοιχείων των κωδικοποιημένων δεδομένων.
   Άρθρο 2
   Οι κατασκευαστές εξοπλισμού πλοίων μπορούν να χρησιμοποιούν τις ακόλουθες ηλεκτρονικές ετικέτες όπως προβλέπονται στο παράρτημα:

               α)

               ετικέτες RFID μόνιμα στερεωμένες σε στοιχείο του εξοπλισμού πλοίων·

               β)

               ετικέτες οπτικά αναγνώσιμες και μόνιμα στερεωμένες σε στοιχείο εξοπλισμού πλοίων που περιέχουν κωδικούς μήτρας δεδομένων· ή

               γ)

               ετικέτες οπτικά αναγνώσιμες με ανεξίτηλη σήμανση σε στοιχείο εξοπλισμού πλοίων που περιέχουν κωδικούς μήτρας δεδομένων·

         Άρθρο 3
   Στις ηλεκτρονικές ετικέτες RFID που αντικαθιστούν το πηδαλιόσχημο σήμα απεικονίζεται με τρόπο εμφανή, ευανάγνωστο και ανεξίτηλο, είτε στις ίδιες τις ετικέτες ή δίπλα σε αυτές, το σύμβολο που καθορίζεται στο σημείο 3.1 ή 3.2 του παραρτήματος.
   Ο εξοπλισμός πλοίων με ηλεκτρονικές ετικέτες οπτικά αναγνώσιμες που περιέχουν κωδικούς μήτρας δεδομένων, οι οποίες αντικαθιστούν το πηδαλιόσχημο σήμα, φέρει με τρόπο εμφανή, ευανάγνωστο και ανεξίτηλο, είτε στις ετικέτες ή δίπλα σε αυτές, το σύμβολο που καθορίζεται στο σημείο 3.3 του παραρτήματος.
   Άρθρο 4
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Απριλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 257 της 28.8.2014, σ. 146.

      (2)  «Πιθανή καθιέρωση ηλεκτρονικής ετικέτας συμπληρωματικά ή σε αντικατάσταση του πηδαλιόσχημου σήματος στον εξοπλισμό πλοίων», πρόσκληση υποβολής προσφορών αριθ. MOVE/D2/2015-372 V1.0 της Ευρωπαϊκής Επιτροπής, ΓΔ Κινητικότητας και Μεταφορών.

      ΠΑΡΑΡΤΗΜΑ
      1.   Ταυτοποίηση του εξοπλισμού πλοίων

                  1.1.

                  Οι ηλεκτρονικές ετικέτες εξοπλισμού πλοίων περιέχουν ηλεκτρονικά αναγνώσιμη ταυτοποίηση σε ραδιοσυχνική αναγνώριση («RFID») ή οπτικά αναγνώσιμο κωδικό μήτρας δεδομένων με τις ακόλουθες πληροφορίες:

                              α)

                              κατάλληλο αναγνωριστικό εφαρμογής σύμφωνα με τα πρότυπα ISO/IEC 15434:2006 και ISO/IEC 15418:2016, με χρήση είτε αναγνωριστικού δεδομένων ASC MH10 είτε αναγνωριστικού εφαρμογής GS1·

                              β)

                              τον [μονοψήφιο αλφαβητικό] τύπο του/των δομοστοιχείου/-ων αξιολόγησης της συμμόρφωσης που καθορίζεται στο παράρτημα II της οδηγίας 2014/90/ΕΕ για την αξιολόγηση της συμμόρφωσης·

                              γ)

                              τον [τετραψήφιο] αριθμό μητρώου του οργανισμού που έχει χορηγήσει η Επιτροπή σύμφωνα με το σημείο 3.1 του παραρτήματος IV της οδηγίας 2014/90/ΕΕ·

                              δ)

                              τον/τους αριθμό/-ούς [μέχρι 20 αλφαριθμητικά ψηφία] της επαλήθευσης μονάδας (Ενότητα Ζ) ή της εξέτασης και συμμόρφωσης τύπου ΕΚ με τα πιστοποιητικά τύπου (Ενότητες Β και Δ, Ε ή ΣΤ).

                  1.2.

                  Εκτός από τις πληροφορίες που παρέχουν σύμφωνα με το σημείο 1.1, οι ηλεκτρονικές ετικέτες μπορούν επίσης να περιέχουν πληροφορίες για τον αριθμό της μονάδας παραγωγής, τον κωδικό προϊόντος, τον αριθμό παρτίδας ή δέσμης και/ή συμπληρωματικές πληροφορίες του κατασκευαστή σύμφωνα με το πρότυπο ISO/IEC 15434: 2006 [με χρήση είτε αναγνωριστικών δεδομένων ASC MH10 είτε αναγνωριστικών εφαρμογής GS1].

                  1.3.

                  Παραδείγματα:

                              Ενότητες B+Δ: [βλέπε σημείο 1.2] + ([κατάλληλο αναγνωριστικό]) B 0575 40123+Δ 0038 040124

                              Ενότητες B+Ε: [βλέπε σημείο 1.2] + ([κατάλληλο αναγνωριστικό]) B 0575 40123+E 0038 040125

                              Ενότητες B+ΣΤ: [βλέπε σημείο 1.2] + ([κατάλληλο αναγνωριστικό]) B 0575 40123+ΣΤ 0038 040126

                              Ενότητα Ζ: [βλέπε σημείο 1.2] + ([κατάλληλο αναγνωριστικό]) Ζ 0575 040126.

            2.   Ηλεκτρονικές ετικέτες

      2.1.   Ετικέτες RFID

      Οι πομποδέκτες RFID λειτουργούν στη ζώνη συχνοτήτων από 860 MHz έως 960 MHz σύμφωνα με το πρότυπο ISO/IEC 18000-6:2004 τύπου Γ.
      Η ηλεκτρονική ετικέτα επικολλάται σταθερά στον αντίστοιχο εξοπλισμό πλοίων με τρόπο ανθεκτικό και ώστε να διασφαλιστεί ότι η ηλεκτρονική ετικέτα είναι αναγνώσιμη όπως προβλέπεται για την αναμενόμενη διάρκεια ζωής του εξοπλισμού πλοίων.
      2.2.   Κωδικοί μήτρας κωδικών

      Οι κωδικοί μήτρας κωδικών πληρούν το πρότυπο ISO/IEC 16022:2006.
      Η ηλεκτρονική ετικέτα φέρει ανεξίτηλη σήμανση ή επικολλάται σταθερά στον αντίστοιχο εξοπλισμό πλοίων με τρόπο ανθεκτικό και ώστε να διασφαλιστεί ότι η ηλεκτρονική ετικέτα είναι αναγνώσιμη όπως προβλέπεται για την αναμενόμενη διάρκεια ζωής του εξοπλισμού πλοίων.
      3.   Σύμβολα

                  3.1.

                  3.2.

                  3.3.


title: Εκτελεστικός κανονισμός (ΕΕ) 2018/609 της Επιτροπής, της 19ης Απριλίου 2018, σχετικά με τον καθορισμό μέγιστης τιμής αγοράς αποκορυφωμένου γάλακτος σε σκόνη για τον δεύτερο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2018/154

text:
               20.4.2018

               EL

               Επίσημη Εφημερίδα της Ευρωπαϊκής Ένωσης

               L 101/68

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/609 ΤΗΣ ΕΠΙΤΡΟΠΉΣ
   της 19ης Απριλίου 2018
   σχετικά με τον καθορισμό μέγιστης τιμής αγοράς αποκορυφωμένου γάλακτος σε σκόνη για τον δεύτερο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2018/154
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (1), και ιδίως το άρθρο 3,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) 2018/154 της Επιτροπής (2), προκηρύχθηκε διαγωνισμός για την αγορά αποκορυφωμένου γάλακτος σε σκόνη κατά τη διάρκεια της περιόδου δημόσιας παρέμβασης από την 1η Μαρτίου έως τις 30 Σεπτεμβρίου 2018, σύμφωνα με τους όρους που προβλέπονται στον εκτελεστικό κανονισμό (ΕΕ) 2016/1240 της Επιτροπής (3).

               (2)

               Σύμφωνα με το άρθρο 14 παράγραφος 1 του εκτελεστικού κανονισμού (ΕΕ) 2016/1240, βάσει των προσφορών που έχουν παραληφθεί στο πλαίσιο των επιμέρους διαγωνισμών, η Επιτροπή πρέπει να καθορίσει μέγιστη τιμή αγοράς ή να αποφασίσει να μην καθορίσει μέγιστη τιμή αγοράς.

               (3)

               Λαμβανομένων υπόψη των προσφορών που έχουν παραληφθεί για τον δεύτερο επιμέρους διαγωνισμό, δεν θα πρέπει να καθοριστεί μέγιστη τιμή αγοράς.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τον δεύτερο επιμέρους διαγωνισμό, ο οποίος διεξάγεται για την αγορά αποκορυφωμένου γάλακτος σε σκόνη στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2018/154 και για τον οποίο η προθεσμία υποβολής προσφορών έληξε στις 17 Απριλίου 2018, δεν καθορίζεται μέγιστη τιμή αγοράς.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Απριλίου 2018.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 346 της 20.12.2013, σ. 12.

      (2)  Εκτελεστικός κανονισμός (ΕΕ) 2018/154 της Επιτροπής, της 30ής Ιανουαρίου 2018, σχετικά με την προκήρυξη διαγωνισμού για την αγορά αποκορυφωμένου γάλακτος σε σκόνη κατά τη διάρκεια της περιόδου δημόσιας παρέμβασης από την 1η Μαρτίου έως τις 30 Σεπτεμβρίου 2018. (ΕΕ L 29 της 1.2.2018, σ. 6).

      (3)  Εκτελεστικός κανονισμός (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 71).


title: Εκτελεστικός κανονισμός (ΕΕ) 2018/700 της Επιτροπής, της 8ης Μαΐου 2018, για την τροποποίηση των καταλόγων των εγκαταστάσεων τρίτων χωρών, από τις οποίες επιτρέπονται οι εισαγωγές συγκεκριμένων προϊόντων ζωικής προέλευσης, όσον αφορά ορισμένες εγκαταστάσεις από τη Βραζιλία (Κείμενο που παρουσιάζει ενδιαφέρον για τον ΕΟΧ )

text:
               14.5.2018

               EL

               Επίσημη Εφημερίδα της Ευρωπαϊκής Ένωσης

               L 118/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/700 ΤΗΣ ΕΠΙΤΡΟΠΉΣ
   της 8ης Μαΐου 2018
   για την τροποποίηση των καταλόγων των εγκαταστάσεων τρίτων χωρών, από τις οποίες επιτρέπονται οι εισαγωγές συγκεκριμένων προϊόντων ζωικής προέλευσης, όσον αφορά ορισμένες εγκαταστάσεις από τη Βραζιλία
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 12 παράγραφος 4 στοιχείο γ),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 854/2004 καθορίζει ειδικούς κανόνες για την οργάνωση των επίσημων ελέγχων στα προϊόντα ζωικής προέλευσης. Ειδικότερα, το άρθρο 12 παράγραφος 1 του εν λόγω κανονισμού προβλέπει ότι τα προϊόντα ζωικής προέλευσης εισάγονται στην Ένωση μόνον εφόσον προέρχονται από εγκαταστάσεις τρίτης χώρας, οι οποίες περιλαμβάνονται σε καταλόγους που καταρτίζονται και ενημερώνονται σύμφωνα με το εν λόγω άρθρο. Οι εν λόγω κατάλογοι διατίθενται στον ιστότοπο της Γενικής Διεύθυνσης Υγείας και Ασφάλειας των Τροφίμων (2).

               (2)

               Το άρθρο 12 παράγραφος 2 του κανονισμού (ΕΚ) αριθ. 854/2004 ορίζει ότι οι εγκαταστάσεις τρίτων χωρών περιλαμβάνονται σε αυτούς τους καταλόγους, μόνον αν οι αρμόδιες αρχές της τρίτης χώρας εγγυώνται ότι οι εγκαταστάσεις αυτές συμμορφώνονται με τους όρους που ορίζονται στο εν λόγω άρθρο. Επιπλέον, σύμφωνα με το άρθρο 12 παράγραφος 3 του κανονισμού (ΕΚ) αριθ. 854/2004, οι αρμόδιες αρχές της οικείας τρίτης χώρας εγγυώνται ότι οι εν λόγω κατάλογοι εγκαταστάσεων ενημερώνονται και κοινοποιούνται στην Επιτροπή.

               (3)

               Σύμφωνα με το άρθρο 12 παράγραφος 4 στοιχείο γ) του κανονισμού (ΕΚ) αριθ. 854/2004 η Επιτροπή λαμβάνει τα αναγκαία μέτρα με σκοπό την τροποποίηση των καταλόγων των εγκαταστάσεων, εφόσον κρίνει ότι οι εν λόγω τροποποιήσεις είναι αναγκαίες βάσει σχετικών πληροφοριών, όπως εκθέσεις επιθεώρησης της Ένωσης ή κοινοποιήσεις των κρατών μελών μέσω του συστήματος έγκαιρης προειδοποίησης για τα τρόφιμα και τις ζωοτροφές (RASFF) το οποίο θεσπίστηκε με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (3).

               (4)

               Από τον Μάρτιο του 2017 και μετά τα κράτη μέλη κοινοποίησαν στην Επιτροπή, μέσω του συστήματος RASFF, σημαντικό αριθμό σοβαρών και επαναλαμβανόμενων περιπτώσεων μη συμμόρφωσης λόγω της παρουσίας σαλμονέλας σε κρέας πουλερικών και σε παρασκευάσματα κρέατος πουλερικών που κατάγονται από διάφορες εγκαταστάσεις στη Βραζιλία. Οι αρμόδιες αρχές της Βραζιλίας ενημερώθηκαν σχετικά με αυτές τις περιπτώσεις μη συμμόρφωσης με τις απαιτήσεις της Ένωσης και κλήθηκαν να λάβουν τα αναγκαία διορθωτικά μέτρα.

               (5)

               Οι πληροφορίες που ελήφθησαν από τις αρμόδιες αρχές της Βραζιλίας και τα αποτελέσματα των επίσημων ελέγχων στα σύνορα της Ένωσης δεν μπόρεσαν να αποδείξουν ότι είχαν ληφθεί τα αναγκαία διορθωτικά μέτρα για την αντιμετώπιση των ελλείψεων που διαπιστώθηκαν. Κατά συνέπεια, δεν υπάρχουν επαρκείς εγγυήσεις ότι οι εγκαταστάσεις αυτές συμμορφώνονται σήμερα με τις απαιτήσεις της Ένωσης· τα προϊόντα τους, επομένως, θα μπορούσαν να αποτελέσουν κίνδυνο για τη δημόσια υγεία. Ως εκ τούτου, είναι αναγκαία η διαγραφή τους από τον κατάλογο των εγκαταστάσεων από τις οποίες επιτρέπονται οι εισαγωγές προϊόντων πουλερικών στην Ένωση.

               (6)

               Τον Μάρτιο του 2018, σύμφωνα με τις πληροφορίες που υπέβαλαν οι αρμόδιες αρχές της Βραζιλίας, διαπιστώθηκαν περιπτώσεις απάτης στη Βραζιλία σχετικά με πιστοποίηση εργαστηρίου για το κρέας και τα προϊόντα με βάση το κρέας που εξάγονται στην Ένωση. Σε αυτό το πλαίσιο, οι εν εξελίξει έρευνες και οι πρόσφατες ενέργειες της δικαστικής εξουσίας στη Βραζιλία δείχνουν ότι δεν υπάρχουν επαρκείς εγγυήσεις ότι οι εγκαταστάσεις των εταιρειών BRF SA και SHB SA, από τις οποίες επιτρέπεται η εξαγωγή κρέατος και προϊόντων με βάση το κρέας στην Ένωση, συμμορφώνονται με τις σχετικές ενωσιακές απαιτήσεις. Συνεπώς, τα προϊόντα τους θα μπορούσαν να αποτελέσουν κίνδυνο για τη δημόσια υγεία, και ενδείκνυται η διαγραφή τους από τον κατάλογο των εγκαταστάσεων από τις οποίες επιτρέπονται οι εισαγωγές κρέατος και προϊόντων κρέατος στην Ένωση.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατάλογοι των εγκαταστάσεων που αναφέρονται στο άρθρο 12 του κανονισμού (ΕΚ) αριθ. 854/2004, από τις οποίες επιτρέπονται οι εισαγωγές των συγκεκριμένων προϊόντων ζωικής προέλευσης στην Ένωση, τροποποιούνται όπως φαίνεται στο παράρτημα.
   Άρθρο 2
   Ο παρών κανονισμός αρχίζει να ισχύει τη δεύτερη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Μαΐου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 139 της 30.4.2004, σ. 206.

      (2)  https://ec.europa.eu/food/safety/international_affairs/trade/non-eu-countries_en

      (3)  Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).

      ΠΑΡΑΡΤΗΜΑ

                  1)

                  Στον κατάλογο των εγκαταστάσεων της Βραζιλίας (τμήμα I) από τις οποίες τα κράτη μέλη επιτρέπεται να εισάγουν κρέας οικόσιτων οπληφόρων, διαγράφονται οι ακόλουθες εγγραφές:

                              Αριθμός έγκρισης

                              Ονομασία

                              Πόλη

                              Περιφέρεια

                              Δραστηριότητες

                              Παρατήρηση

                              928

                              BRF S. A.

                              Ponta Grossa

                              Paraná

                              ΨΑ

                              2

                  2)

                  Στον κατάλογο των εγκαταστάσεων της Βραζιλίας (τμήμα I) από τις οποίες τα κράτη μέλη επιτρέπεται να εισάγουν κρέας πουλερικών και λαγομόρφων, διαγράφονται οι ακόλουθες εγγραφές:

                              Αριθμός έγκρισης

                              Ονομασία

                              Πόλη

                              Περιφέρεια

                              Δραστηριότητες

                              Παρατήρηση

                              1

                              BRF S. A.

                              Concordia

                              Santa Catarina

                              ΕΤ, ΨΑ, Σ

                              A

                              18

                              BRF S. A.

                              Dourados

                              Mato Grosso do Sul

                              ΕΤ, Σ

                              A

                              103

                              BRF S. A.

                              Serafina Correa

                              Rio Grande do Sul

                              ΕΤ, ΨΑ, Σ

                              A

                              104

                              BRF S. A.

                              Chapeco

                              Santa Catarina

                              ΕΤ, ΨΑ, Σ

                              A

                              466

                              BRF S. A.

                              Capinzal

                              Santa Catarina

                              ΕΤ, ΨΑ, Σ

                              A

                              928

                              BRF S. A.

                              Ponta Grossa

                              Paraná

                              ΨΑ

                              2

                              1001

                              BRF S. A.

                              Rio Verde

                              Goias

                              ΕΤ, ΨΑ, Σ

                              A

                              2014

                              BRF S. A.

                              Marau

                              Rio Grande do Sul

                              ΕΤ, ΨΑ, Σ

                              A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              ΕΤ, ΨΑ, Σ

                              A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              ΕΤ, ΨΑ, Σ

                              A

                  3)

                  Στον κατάλογο των εγκαταστάσεων της Βραζιλίας (τμήμα V) από τις οποίες τα κράτη μέλη επιτρέπεται να εισάγουν κιμά, παρασκευάσματα κρέατος και μηχανικώς διαχωρισμένο κρέας, διαγράφονται οι ακόλουθες εγγραφές:

                              Αριθμός έγκρισης

                              Ονομασία

                              Πόλη

                              Περιφέρεια

                              Δραστηριότητες

                              Παρατήρηση

                              1

                              BRF S. A.

                              Concordia

                              Santa Catarina

                              ΜΠΚ

                              48, A

                              18

                              BRF S. A.

                              Dourados

                              Mato Grosso do Sul

                              ΜΠΚ

                              48, A

                              103

                              BRF S. A.

                              Serafina Correa

                              Rio Grande do Sul

                              ΜΠΚ

                              48, A

                              104

                              BRF S. A.

                              Chapeco

                              Santa Catarina

                              ΜΠΚ

                              48, A

                              292

                              BRF S. A.

                              Varzea Grande

                              Mato Grosso

                              ΜΠΚ

                              48, A, B

                              466

                              BRF S. A.

                              Capinzal

                              Santa Catarina

                              ΜΠΚ

                              48, A

                              516

                              Copacol-Cooperativa Agroindustrial Consolata

                              Cafelandia

                              Paraná

                              ΜΠΚ

                              48, A

                              797

                              Cooperativa Agroindustrial - Copagril

                              Marechal Cándido Rondon

                              Paraná

                              ΜΠΚ

                              48, A

                              1001

                              BRF S. A.

                              Rio Verde

                              Goias

                              ΜΠΚ

                              48, A

                              2014

                              BRF S. A.

                              Marau

                              Rio Grande do Sul

                              ΜΠΚ

                              48, A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              ΜΠΚ

                              48, A

                              2758

                              Zanchetta Alimentos Ltda

                              Boituva

                              São Paulo

                              ΜΠΚ

                              48, A

                              3404

                              Sao Salvador Alimentos S/A

                              Itaberai

                              Goias

                              ΜΠΚ

                              48, A

                              3409

                              Bello Alimentos Ltda

                              Itaquirai

                              Mato Grosso do Sul

                              ΜΠΚ

                              A

                              3887

                              Coopavel - Cooperativa Agroindustrial

                              Cascavel

                              Paraná

                              ΜΠΚ

                              48, A

                              4232

                              Avenorte Avicola Cianorte Ltda

                              Cianorte

                              Paraná

                              ΜΠΚ

                              A

                              4444

                              LAR Cooperativa Agroindustrial

                              Matelandia

                              Paraná

                              ΜΠΚ

                              48, A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              ΜΠΚ

                              48, A

                  4)

                  Στον κατάλογο των εγκαταστάσεων της Βραζιλίας (τμήμα VI) από τις οποίες τα κράτη μέλη επιτρέπεται να εισάγουν προϊόντα με βάση το κρέας, διαγράφονται οι ακόλουθες εγγραφές:

                              Αριθμός έγκρισης

                              Ονομασία

                              Πόλη

                              Περιφέρεια

                              Δραστηριότητες

                              Παρατήρηση

                              104

                              BRF S. A.

                              Chapeco

                              Santa Catarina

                              ΜΜ

                              22, A

                              292

                              BRF S. A.

                              Varzea Grande

                              Mato Grosso

                              ΜΜ

                              22, A, B

                              466

                              BRF S. A.

                              Capinzal

                              Santa Catarina

                              ΜΜ

                              22, A

                              716

                              BRF S. A.

                              Toledo

                              Paraná

                              ΜΜ

                              22, A

                              1001

                              BRF S. A.

                              Rio Verde

                              Goias

                              ΜΜ

                              22, A

                              2014

                              BRF S. A.

                              Marau

                              Rio Grande do Sul

                              ΜΜ

                              22, A

            Επεξήγηση των δραστηριοτήτων:

                  ΕΤ

                  Εγκατάσταση τεμαχισμού

                  ΨΑ

                  Ψυκτικές αποθήκες

                  ΜΠΚ

                  Μονάδες παρασκευασμάτων κρέατος

                  ΜΜ

                  Μονάδα μεταποίησης

                  Σ

                  Σφαγείο

            Επεξήγηση των παρατηρήσεων:

                  2.

                  Μόνο συσκευασμένο κρέας

                  48.

                  Ο κιμάς από κρέας πουλερικών και το μηχανικώς διαχωρισμένο κρέας πουλερικών εξαιρούνται.

                  A

                  Πουλερικά

                  B

                  Βοοειδή


title: Εκτελεστικός κανονισμός (ΕΕ) 2018/701 της Επιτροπής, της 8ης Μαΐου 2018, σχετικά με παρέκκλιση του εκτελεστικού κανονισμού (ΕΕ) αριθ. 809/2014 όσον αφορά την καταληκτική ημερομηνία υποβολής της ενιαίας αίτησης, των αιτήσεων ενίσχυσης ή των αιτήσεων πληρωμής, την καταληκτική ημερομηνία για την κοινοποίηση των τροποποιήσεων της ενιαίας αίτησης ή της αίτησης πληρωμής και την καταληκτική ημερομηνία υποβολής των αιτήσεων για τη χορήγηση δικαιωμάτων ενίσχυσης ή για την αύξηση της αξίας των δικαιωμάτων ενίσχυσης στο πλαίσιο του καθεστώτος βασικής ενίσχυσης για το έτος 2018

text:
               14.5.2018

               EL

               Επίσημη Εφημερίδα της Ευρωπαϊκής Ένωσης

               L 118/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/701 ΤΗΣ ΕΠΙΤΡΟΠΉΣ
   της 8ης Μαΐου 2018
   σχετικά με παρέκκλιση του εκτελεστικού κανονισμού (ΕΕ) αριθ. 809/2014 όσον αφορά την καταληκτική ημερομηνία υποβολής της ενιαίας αίτησης, των αιτήσεων ενίσχυσης ή των αιτήσεων πληρωμής, την καταληκτική ημερομηνία για την κοινοποίηση των τροποποιήσεων της ενιαίας αίτησης ή της αίτησης πληρωμής και την καταληκτική ημερομηνία υποβολής των αιτήσεων για τη χορήγηση δικαιωμάτων ενίσχυσης ή για την αύξηση της αξίας των δικαιωμάτων ενίσχυσης στο πλαίσιο του καθεστώτος βασικής ενίσχυσης για το έτος 2018
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 78 πρώτο εδάφιο στοιχείο β) και δεύτερο εδάφιο,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 809/2014 της Επιτροπής (2) προβλέπει την καταληκτική ημερομηνία υποβολής της ενιαίας αίτησης, των αιτήσεων ενίσχυσης ή των αιτήσεων πληρωμής, την καταληκτική ημερομηνία για την κοινοποίηση των τροποποιήσεων της ενιαίας αίτησης ή της αίτησης πληρωμής και την καταληκτική ημερομηνία υποβολής των αιτήσεων για τη χορήγηση δικαιωμάτων ενίσχυσης ή για την αύξηση της αξίας των δικαιωμάτων ενίσχυσης στο πλαίσιο του καθεστώτος βασικής ενίσχυσης.

               (2)

               Τα κράτη μέλη εισάγουν αλλαγές στο διοικητικό τους σύστημα για άμεσες ενισχύσεις οι οποίες είναι επακόλουθο των τροποποιήσεων που εισήχθησαν μέσω του κανονισμού (ΕΕ) 2017/2393 του Ευρωπαϊκού Κοινοβουλίου και του του Συμβουλίου (3), που περιλαμβάνουν, μεταξύ άλλων, την αναδιοργάνωση της τεχνολογίας των πληροφοριών, αλλαγές σε διαδικασίες και δραστηριότητες ευαισθητοποίησης προς τους δικαιούχους με στόχο την ενημέρωσή τους σχετικά με τις νέες νομικές απαιτήσεις. Επιπλέον, σε ορισμένα κράτη μέλη σημειώνονται καθυστερήσεις στην εφαρμογή της διαδικασίας που αφορά την αίτηση ενίσχυσης με γεωχωρικά στοιχεία. Ως εκ τούτου, ανέκυψαν εξαιρετικές δυσκολίες διοικητικής φύσεως στα εν λόγω κράτη μέλη.

               (3)

               Η κατάσταση αυτή επηρέασε τη δυνατότητα των δικαιούχων να υποβάλουν την ενιαία αίτηση, τις αιτήσεις ενίσχυσης ή τις αιτήσεις πληρωμής, καθώς και τις αιτήσεις για τη χορήγηση δικαιωμάτων ενίσχυσης ή για την αύξηση της αξίας των δικαιωμάτων ενίσχυσης στο πλαίσιο του καθεστώτος βασικής ενίσχυσης εντός των προθεσμιών που προβλέπονται στο άρθρο 13 παράγραφος 1 και στο άρθρο 22 παράγραφος 1 του εκτελεστικού κανονισμού (ΕΕ) αριθ. 809/2014.

               (4)

               Δεδομένης της κατάστασης αυτής, είναι σκόπιμο να προβλεφθεί παρέκκλιση από το άρθρο 13 παράγραφος 1 και το άρθρο 22 παράγραφος 1 του εκτελεστικού κανονισμού (ΕΕ) αριθ. 809/2014, η οποία να επιτρέπει στα κράτη μέλη να καθορίσουν, για το 2018, καταληκτική ημερομηνία υποβολής της ενιαίας αίτησης, των αιτήσεων ενίσχυσης ή των αιτήσεων πληρωμής και καταληκτική ημερομηνία για την υποβολή των αιτήσεων για τη χορήγηση δικαιωμάτων ενίσχυσης ή για την αύξηση της αξίας των δικαιωμάτων ενίσχυσης στο πλαίσιο του καθεστώτος βασικής ενίσχυσης που να είναι μεταγενέστερες από εκείνες που προβλέπονται στα εν λόγω άρθρα. Δεδομένου ότι οι ημερομηνίες και οι χρονικές περίοδοι που αναφέρονται στο άρθρο 11 παράγραφος 4 και στο άρθρο 15 παράγραφοι 2 και 2α του εκτελεστικού κανονισμού (ΕΕ) αριθ. 809/2014 συνδέονται με την καταληκτική ημερομηνία που προβλέπεται στο άρθρο 13 παράγραφος 1 του εν λόγω κανονισμού, θα πρέπει να προβλεφθεί παρόμοια παρέκκλιση για την κοινοποίηση των αποτελεσμάτων των προκαταρκτικών ελέγχων και των τροποποιήσεων της ενιαίας αίτησης ή της αίτησης πληρωμής.

               (5)

               Δεδομένου ότι αυτές οι παρεκκλίσεις θα πρέπει να καλύπτουν την ενιαία αίτηση, τις αιτήσεις ενίσχυσης και τις αιτήσεις πληρωμής, τις τροποποιήσεις της ενιαίας αίτησης ή της αίτησης πληρωμής, καθώς και τις αιτήσεις για τη χορήγηση δικαιωμάτων ενίσχυσης για το έτος 2018, είναι σκόπιμο ο παρών κανονισμός να εφαρμόζεται στις αιτήσεις και τις αιτήσεις πληρωμής οι οποίες αφορούν το έτος 2018.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων και της επιτροπής αγροτικής ανάπτυξης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το άρθρο 13 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 809/2014, για το έτος 2018, οι καταληκτικές ημερομηνίες που θα καθοριστούν από τα κράτη μέλη έως τις οποίες πρέπει να υποβληθούν η ενιαία αίτηση, οι αιτήσεις ενίσχυσης ή οι αιτήσεις πληρωμής δεν είναι μεταγενέστερες της 15ης Ιουνίου.
   Άρθρο 2
   Κατά παρέκκλιση από το άρθρο 15 παράγραφος 2 του εκτελεστικού κανονισμού (ΕΕ) αριθ. 809/2014, για το έτος 2018, σε κράτη μέλη που κάνουν χρήση της παρέκκλισης που προβλέπεται στο άρθρο 1 του παρόντος κανονισμού, οι τροποποιήσεις της ενιαίας αίτησης ή της αίτησης πληρωμής σύμφωνα με το άρθρο 15 παράγραφος 1 του εκτελεστικού κανονισμού (ΕΕ) αριθ. 809/2014 κοινοποιούνται στην αρμόδια αρχή έως την 15η Ιουνίου.
   Άρθρο 3
   Οι παρεκκλίσεις που προβλέπονται στα άρθρα 1 και 2 εφαρμόζονται επίσης στα οικεία κράτη μέλη για τους σκοπούς του υπολογισμού των περιόδων των 26, 35 και 10 ημερολογιακών ημερών, αντίστοιχα, μετά την καταληκτική ημερομηνία υποβολής της ενιαίας αίτησης, των αιτήσεων ενίσχυσης ή των αιτήσεων πληρωμής και την καταληκτική ημερομηνία για την κοινοποίηση των τροποποιήσεων που αναφέρονται στο άρθρο 11 παράγραφος 4 και στο άρθρο 15 παράγραφος 2α του εκτελεστικού κανονισμού (ΕΕ) αριθ. 809/2014.
   Άρθρο 4
   Κατά παρέκκλιση από το άρθρο 22 παράγραφος 1 του εκτελεστικού κανονισμού (ΕΕ) αριθ. 809/2014, για το έτος 2018, η ημερομηνία που θα καθοριστεί από τα κράτη μέλη για την υποβολή των αιτήσεων για τη χορήγηση δικαιωμάτων ενίσχυσης ή για την αύξηση της αξίας των δικαιωμάτων ενίσχυσης στο πλαίσιο του καθεστώτος βασικής ενίσχυσης δεν είναι μεταγενέστερη της 15ης Ιουνίου.
   Άρθρο 5
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται στις αιτήσεις και τις αιτήσεις πληρωμής οι οποίες αφορούν το έτος 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Μαΐου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 549.

      (2)  Εκτελεστικός Κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).

      (3)  Κανονισμός (ΕΕ) 2017/2393 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση των κανονισμών (ΕΕ) αριθ. 1305/2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), (ΕΕ) αριθ. 1306/2013 σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, (ΕΕ) αριθ. 1307/2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής, (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων και (ΕΕ) αριθ. 652/2014 για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό (ΕΕ L 350 της 29.12.2017, σ. 15).


title: Εκτελεστικός κανονισμός (ΕΕ) 2018/705 του Συμβουλίου, της 14ης Μαΐου 2018, για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας

text:
               14.5.2018

               EL

               Επίσημη Εφημερίδα της Ευρωπαϊκής Ένωσης

               LI 118/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/705 ΤΟΥ ΣΥΜΒΟΥΛΊΟΥ
   της 14ης Μαΐου 2018
   για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 269/2014 του Συμβουλίου, της 17ης Μαρτίου 2014, σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (1) και ιδίως το άρθρο 14 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφάλειας,
   Εκτιμώντας τα ακόλουθα:

               (1)

               Στις 17 Μαρτίου 2014, το Συμβούλιο εξέδωσε τον κανονισμό (ΕΕ) αριθ. 269/2014.

               (2)

               Μετά από τη διεξαγωγή των ρωσικών προεδρικών εκλογών από τη Ρωσική Ομοσπονδία στις παρανόμως προσαρτηθείσες Κριμαία και Σεβαστούπολη, το Συμβούλιο κρίνει ότι πρέπει να προστεθούν πέντε πρόσωπα στον κατάλογο των φυσικών και νομικών προσώπων, οντοτήτων και φορέων που υπόκεινται σε περιοριστικά μέτρα ως έχει στο παράρτημα I του κανονισμού (ΕΕ) αριθ. 269/2014.

               (3)

               Το παράρτημα I του κανονισμού (ΕΕ) αριθ. 269/2014 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα πρόσωπα που περιέχονται στο παράρτημα του παρόντος κανονισμού προστίθεται στον κατάλογο του παραρτήματος I του κανονισμού (ΕΕ) αριθ. 269/2014.
   Άρθρο 2
   Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Μαΐου 2018.

            Για το Συμβούλιο

            Η Πρόεδρος

         E. ZAHARIEVA

      (1)  ΕΕ L 78 της 17.3.2014, σ. 6.

      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο προσώπων που περιλαμβάνεται στο παράρτημα I του κανονισμού (ΕΕ) αριθ. 269/2014:

                     Ονοματεπώνυμο

                     Πληροφορίες ταυτοποίησης

                     Αιτιολογία

                     Ημερομηνία καταχώρισης

                     «162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Ημερομηνία γέννησης: 20.5.1971
                     Τόπος γέννησης: Κριμαία
                     Διεύθυνση: Συμφερόπολη, 83 Kievskaya str, apt. 67

                     Αναπληρώτρια πρόεδρος της Επιτροπής των Εκλογών της Κριμαίας. Υπό την ιδιότητά της αυτή συμμετείχε στη διοργάνωση των ρωσικών προεδρικών εκλογών της 18ης Μαρτίου 2018 στις παρανόμως προσαρτηθείσες Κριμαία και Σεβαστούπολη και έχει συνεπώς καταστεί υπεύθυνη για την ενεργό υποστήριξη και υλοποίηση πολιτικών που υπονομεύουν την εδαφική ακεραιότητα, την κυριαρχία και την ανεξαρτησία της Ουκρανίας.

                     14.5.2018

                     163.

                     Natalya Ivanovna BEZRUCHENKO/
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Ημερομηνία γέννησης: 22.8.1979
                     Τόπος γέννησης: Συμφερόπολη, Κριμαία
                     Διεύθυνση: Αυτόνομη Δημοκρατία της Κριμαίας, Gresovskoe, 5-A Kryzhizhanovskogo str, apt 64,

                     Γραμματέας της Επιτροπής των Εκλογών της Κριμαίας. Υπό την ιδιότητά της αυτή συμμετείχε στη διοργάνωση των ρωσικών προεδρικών εκλογών της 18ης Μαρτίου 2018 στις παρανόμως προσαρτηθείσες Κριμαία και Σεβαστούπολη και έχει συνεπώς καταστεί υπεύθυνη για την ενεργό υποστήριξη και υλοποίηση πολιτικών που υπονομεύουν την εδαφική ακεραιότητα, την κυριαρχία και την ανεξαρτησία της Ουκρανίας.

                     14.5.2018

                     164.

                     Aleksandr Yurevich PETUKHOV/
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Ημερομηνία γέννησης: 17.7.1970

                     Πρόεδρος της Επιτροπής των Εκλογών της Σεβαστούπολης. Υπό την ιδιότητά του αυτή συμμετείχε στη διοργάνωση των ρωσικών προεδρικών εκλογών της 18ης Μαρτίου 2018 στις παρανόμως προσαρτηθείσες Κριμαία και Σεβαστούπολη και έχει συνεπώς καταστεί υπεύθυνη για την ενεργό υποστήριξη και υλοποίηση πολιτικών που υπονομεύουν την εδαφική ακεραιότητα, την κυριαρχία και την ανεξαρτησία της Ουκρανίας.

                     14.5.2018

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Ημερομηνία γέννησης: 7.6.1968

                     Αναπληρωτής πρόεδρος της Επιτροπής των Εκλογών της Σεβαστούπολης. Υπό την ιδιότητά του αυτή συμμετείχε στη διοργάνωση των ρωσικών προεδρικών εκλογών της 18ης Μαρτίου 2018 στις παρανόμως προσαρτηθείσες Κριμαία και Σεβαστούπολη και έχει συνεπώς καταστεί υπεύθυνη για την ενεργό υποστήριξη και υλοποίηση πολιτικών που υπονομεύουν την εδαφική ακεραιότητα, την κυριαρχία και την ανεξαρτησία της Ουκρανίας.

                     14.5.2018

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Ημερομηνία γέννησης: 1964 (πιθανόν: 21 Απριλίου)

                     Γραμματέας της Επιτροπής των Εκλογών της Σεβαστούπολης. Υπό την ιδιότητά της αυτή συμμετείχε στη διοργάνωση των ρωσικών προεδρικών εκλογών της 18ης Μαρτίου 2018 στις παρανόμως προσαρτηθείσες Κριμαία και Σεβαστούπολη και έχει συνεπώς καταστεί υπεύθυνη για την ενεργό υποστήριξη και υλοποίηση πολιτικών που υπονομεύουν την εδαφική ακεραιότητα, την κυριαρχία και την ανεξαρτησία της Ουκρανίας.

                     14.5.2018»


title: Εκτελεστικός κανονισμός (ΕΕ) 2018/711 της Επιτροπής, της 14ης Μαΐου 2018, για την τροποποίηση του κανονισμού (ΕΕ) 2016/44 του Συμβουλίου σχετικά με περιοριστικά μέτρα λόγω της κατάστασης στη Λιβύη

text:
               15.5.2018

               EL

               Επίσημη Εφημερίδα της Ευρωπαϊκής Ένωσης

               L 119/35

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/711 ΤΗΣ ΕΠΙΤΡΟΠΉΣ
   της 14ης Μαΐου 2018
   για την τροποποίηση του κανονισμού (ΕΕ) 2016/44 του Συμβουλίου σχετικά με περιοριστικά μέτρα λόγω της κατάστασης στη Λιβύη
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση (ΚΕΠΠΑ) 2015/1333 του Συμβουλίου, της 31ης Ιουλίου 2015, σχετικά με περιοριστικά μέτρα λόγω της κατάστασης στη Λιβύη και την κατάργηση της απόφασης 2011/137/ΚΕΠΠΑ (1),
   Έχοντας υπόψη τον κανονισμό (ΕΕ) 2016/44 του Συμβουλίου, της 18ης Ιανουαρίου 2016, σχετικά με περιοριστικά μέτρα λόγω της κατάστασης στη Λιβύη και για την κατάργηση του κανονισμού (ΕΕ) αριθ. 204/2011 (2), και ιδίως το άρθρο 20 στοιχείο β),
   Εκτιμώντας τα ακόλουθα:

               (1)

               Το παράρτημα V του κανονισμού (ΕΕ) 2016/44 περιλαμβάνει σκάφη που έχουν κατονομαστεί από την Επιτροπή Κυρώσεων των Ηνωμένων Εθνών, σύμφωνα με την παράγραφο 11 της απόφασης του Συμβουλίου Ασφαλείας των Ηνωμένων Εθνών (ΣΑΗΕ) 2146 (2014). Τα εν λόγω σκάφη υπόκεινται σε ορισμένες απαγορεύσεις δυνάμει του κανονισμού (ΕΕ) 2016/44, μεταξύ των οποίων η απαγόρευση φόρτωσης, μεταφοράς ή εκφόρτωσης αργού πετρελαίου από τη Λιβύη και πρόσβασης σε λιμένες στο έδαφος της Ένωσης.

               (2)

               Στις 18 Απριλίου 2018 και στις 29 Απριλίου 2018, η Επιτροπή του Συμβουλίου Ασφαλείας των Ηνωμένων Εθνών που συστάθηκε δυνάμει της απόφασης 1970 (2011) του Συμβουλίου Ασφαλείας των Ηνωμένων Εθνών, επικαιροποίησε τον κατάλογο των σκαφών που υπόκεινται σε περιοριστικά μέτρα. Ως εκ τούτου, το παράρτημα V του κανονισμού (ΕΕ) 2016/44 θα πρέπει να τροποποιηθεί αναλόγως.

               (3)

               Ο παρών κανονισμός θα πρέπει να τεθεί αμέσως σε ισχύ, προκειμένου να διασφαλιστεί η αποτελεσματικότητα των μέτρων που προβλέπονται σε αυτόν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα V του κανονισμού (ΕΕ) 2016/44 του Συμβουλίου τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Μαΐου 2018.

            Για την Επιτροπή,

            εξ ονόματος του Προέδρου,

            Προϊσταμένη της Υπηρεσίας Μέσων Εξωτερικής Πολιτικής

      (1)  ΕΕ L 206 της 1.8.2015, σ. 34.

      (2)  ΕΕ L 12 της 19.1.2016, σ. 1.

      ΠΑΡΑΡΤΗΜΑ
      Στο παράρτημα V του κανονισμού (ΕΕ) 2016/44 του Συμβουλίου διαγράφονται οι ακόλουθες καταχωρίσεις:

                  «α)

                              1.

                                 Ονομασία: NADINE. Καταχωρίστηκε στον κατάλογο δυνάμει της παραγράφου 10 στοιχεία α) και β) της απόφασης 2146 (2014), όπως παρατάθηκε και τροποποιήθηκε με την παράγραφο 2 της απόφασης 2362 (2017) (απαγόρευση φόρτωσης, μεταφοράς ή εκφόρτωσης· απαγόρευση εισόδου σε λιμένες). Σύμφωνα με την παράγραφο 11 της απόφασης 2146, η παρούσα καταχώριση ανανεώθηκε από την επιτροπή στις 18 Ιανουαρίου 2018 και ισχύει έως τις 17 Απριλίου 2018, εκτός εάν αρθεί νωρίτερα από την επιτροπή σύμφωνα με την παράγραφο 12 της απόφασης 2146. Κράτος σημαίας: Παλάου. Συμπληρωματικές πληροφορίες: Καταχωρίστηκε στον κατάλογο στις 21 Ιουλίου 2017. Αριθμός ΔΝΟ: 8900878. Στις 19 Ιανουαρίου 2018 το σκάφος βρισκόταν κοντά στις ακτές του Μουσκάτ του Ομάν, εκτός των χωρικών υδάτων.

                  β)

                              2.

                                 Ονομασία: Lynn S. Καταχωρίστηκε στον κατάλογο δυνάμει της παραγράφου 10 στοιχεία α) και β) της απόφασης 2146 (2014), όπως παρατάθηκε και τροποποιήθηκε με την παράγραφο 2 της απόφασης 2362 (2017) (απαγόρευση φόρτωσης, μεταφοράς ή εκφόρτωσης· απαγόρευση εισόδου σε λιμένες). Σύμφωνα με την παράγραφο 11 της απόφασης 2146, η παρούσα καταχώριση ανανεώθηκε από την επιτροπή στις 26 Ιανουαρίου 2018 (η προηγούμενη παράταση ισχύει έως τις 29 Ιανουαρίου 2018) και ισχύει έως τις 28 Απριλίου 2018, εκτός εάν καταγγελθεί νωρίτερα από την επιτροπή σύμφωνα με την παράγραφο 12 της απόφασης 2146. Κράτος σημαίας: Άγιος Βικέντιος και Γρεναδίνες, Συμπληρωματικές πληροφορίες: Καταχωρίστηκε στον κατάλογο στις 2 Αυγούστου 2017. Αριθμός ΔΝΟ: 8706349. Την 6η Οκτωβρίου 2017, το σκάφος βρισκόταν στα χωρικά ύδατα του Λιβάνου, όταν απέπλευσε προς δυσμάς.»